[pic] | KOMISIJA EVROPSKIH SKUPNOSTI |

Bruselj, 9.10.2007

COM(2007) 571 konč.

2007/0211 (CNS)

Predlog

UREDBA SVETA

o ustanovitvi Skupnega podjetja za gorivne celice in vodik

(predložila Komisija) {SEC(2007) 1272}{SEC(2007) 1273}

OBRAZLOŽITVENI MEMORANDUM

OZADJE PREDLOGA |

Razlogi za predlog in njegovi cilji Skupne tehnološke pobude (JTI) so v Sedmem okvirnem programu (7OP)[1] uvedene kot način vzpostavitve javno-zasebnih partnerstev na področju raziskav na evropski ravni. JTI so izraz resnega zavzemanja EU za usklajevanje raziskovalnih prizadevanj, krepitev Evropskega raziskovalnega prostora in doseganje ciljev konkurenčnosti Evrope. JTI izhajajo predvsem iz dela evropskih tehnoloških platform (ETP). V manjšem številu primerov so ETP dosegle tako ambiciozen obseg, da bo treba za izvajanje pomembnih elementov njihovih strateških raziskovalnih programov mobilizirati velike javne in zasebne naložbe ter tudi znatna sredstva za raziskave. JTI so predlagane kot učinkovito sredstvo za izpolnjevanje potreb teh ETP. Posebni program „Sodelovanje“[2] opredeljuje gorivne celice in vodik kot eno izmed šestih področij, na katerih so lahko JTI še posebej pomembne, in sicer poleg aeronavtike in zračnega prometa, inovativnih zdravil, vgrajenih računalniških sistemov, nanoelektronike in globalnega nadzorovanja okolja in varnosti (GMES). Skupno podjetje za gorivne celice in vodik, ki izhaja iz tehnološke platforme za vodik in gorivne celice, prispeva k izvajanju akcijskega načrta okoljskih tehnologij (ETAP), kot je predvideno v Sporočilu Komisije COM(2004) 38, ki je to tehnološko platformo vključilo v prednostne ukrepe ETAP-a. Gorivne celice so zelo tihi in izjemno učinkoviti pretvorniki energije, ki lahko znatno zmanjšajo skupne emisije toplogrednih plinov (TP) in onesnaževal. Ponujajo fleksibilnost za mešanico energetskih virov, saj delujejo na vodik in druga goriva, kot so zemeljski plin, etanol in metanol. Gorivne celice, ki delujejo na vodik, so resnično čisti pretvorniki energije, saj je edini izpuh para, druge vrste, ki delujejo na zemeljski plin in druga fosilna goriva, pa prav tako zmanjšujejo emisije, saj zaradi visoke učinkovitosti porabijo manj goriva. Uvedba vodika kot fleksibilnega nosilca energije lahko pozitivno prispeva k energetski varnosti in stabilizira cene energije, saj ga je mogoče proizvesti iz katerega koli primarnega vira energije, kot tak pa lahko v promet, ki je sedaj 98-odstotno odvisen od nafte, prinese raznolikost. Uporabljati ga je mogoče v gorivnih celicah, ob gorenju pa proizvaja toploto in poganja turbine ali motorje z notranjim zgorevanjem za pogonsko ali električno energijo. Vodik lahko uporabljamo tudi kot sredstvo za shranjevanje energije. Na primer, ko je proizvodnja obnovljive električne energije večja od povpraševanja, je mogoče presežek energije uporabiti za proizvodnjo vodika z elektrolizo, s tem pa se pospešuje uvedba obnovljive električne energije na energetski trg. Čeprav je bilo za raziskave gorivnih celic in vodika namenjenih že veliko javnih sredstev EU, ki so že vključena v proračun za energetske in prometne raziskave 7OP kot pomemben sestavni del strategije za raziskave, tehnološki razvoj in predstavitvene dejavnosti (RTR&P), pa tehnologije verjetno še ne bodo na voljo tako kmalu. Obstaja nevarnost, da bo industrijski razvoj gorivnih celic in vodika stagniral in zaostal za globalnimi konkurenti. Pri tem so pomembni naslednji dejavniki: potrebne raziskave so pogosto tako zapletene, da jih ne more opraviti eno samo podjetje za gorivne celice ali javna raziskovalna ustanova; pomanjkanje dogovorjenega dolgoročnega proračunskega načrta in strateških tehničnih in tržnih ciljev, ki bi industrijo in raziskovalno skupnost spodbudili k temu, da prispevata več lastnih sredstev; neoptimalna uporaba sredstev, ki povzroča vrzeli in prekrivanja v razdrobljenem raziskovalnem kritju; nezadostna količina sredstev za integriran program od temeljnih raziskav do obsežnih predstavitvenih dejavnosti na ravni EU; evropski sektor gorivnih celic je razpršen po različnih državah in področjih (univerze, nova industrijska podjetja, visoko tehnološka MSP), kar omejuje izmenjavo in zbiranje znanja in izkušenj; potrebni so tehnološki preboji za izboljšanje uspešnosti, materialov, zanesljivosti in trajnosti ter za zmanjšanje stroškov sistema, če želimo izpolniti pričakovanja potencialnih strank. Brez usmerjenega in skladnega industrijskega programa RTR&P, ki je na voljo za uporabo javnih in zasebnih sredstev naložb RTR&P na evropski ravni, se bodo prizadevanja za odpravljanje raziskovalnih ozkih grl in iskanje tehnoloških prebojev nadaljevala na razpršen in nestrukturiran način. Javno-zasebna skupna tehnološka pobuda, izvedena preko skupnega podjetja na podlagi člena 171 Pogodbe o ustanovitvi Evropske skupnosti, bi velikim podjetjem in MSP iz vse EU, vključno z novimi državami članicami, omogočila medsebojno sodelovanje in sodelovanje z drugimi zainteresiranimi stranmi v smeri naslednjih skupnih ciljev: omogočiti tržni preboj tehnologijam gorivnih celic in vodika, ki bi komercialnim tržnim silam omogočile zagotovitev znatnih javnih koristi; umestiti Evropo na vodilni položaj na področju tehnologij gorivnih celic in vodika na svetovni ravni; doseči kritično maso raziskovalnih prizadevanj in dati industriji, javnim in zasebnim vlagateljem, oblikovalcem odločitev ter drugim zainteresiranim stranem zaupanje, da bodo začeli z dolgoročnimi programi; spodbujati nadaljnja industrijska, nacionalna in regionalna vlaganja na področju RTR&P; vzpostaviti Evropski raziskovalni prostor s pomočjo tesnega sodelovanja z raziskavami na nacionalnih in regionalnih ravneh – ob upoštevanju subsidiarnosti; integrirati raziskave, razvoj in predstavitvene dejavnosti ter se osredotočiti na doseganje dolgoročne trajnosti in ciljev industrijske konkurenčnosti za stroške, uspešnost in trajnost ter odpraviti kritična tehnološka ozka grla; spodbujati inovacije in pojav novih vrednostnih verig, vključno z MSP; spodbujati sodelovanje med industrijo, univerzami in raziskovalnimi centri na področju temeljnih raziskav; spodbujati sodelovanje novih držav članic in držav kandidatk; izvesti široko zastavljeno socio-tehnološko-ekonomsko raziskavo za oceno in spremljanje tehnološkega napredka in netehničnih ovir za vstop na trg; izvesti raziskavo za podporo razvoja novih in za pregled obstoječih predpisov in standardov za odpravo umetnih ovir za vstop na trg in za podporo zamenljivosti, interoperabilnosti, čezmejne trgovine z vodikom in izvoznih trgov, ob zagotavljanju varnega delovanja in neomejenih inovacij; zagotoviti javnosti zanesljive informacije o varnosti vodika in o koristih, ki jih imajo nove tehnologije za okolje, zanesljivost dobave, stroške energije in zaposlovanje. Splošno ozadje Energija je bistvena za sodobno družbo in za trajnostni razvoj. Vsako pomanjkanje energije ali negotovost v zvezi z njo bi imela hude posledice za posameznike, skupnosti in podjetja, in sicer takojšnje in tudi pri načrtovanju za prihodnost. Nedavne motnje in prihodnje negotovosti pri dobavi nafte in plina ter posledična nestabilnost cen zaustavljajo gospodarsko rast in višajo inflacijo ter nezaposlenost in zmanjšujejo vrednost finančnih in drugih sredstev. Zaloge naftnih in plinskih virov se namreč zmanjšujejo in po mnenju nekaterih strokovnjakov bomo kmalu dosegli višek proizvodnje[3]; gotovo je dejstvo, da so preostali viri vedno bolj koncentrirani v le nekaj državah, do katerih je politični dostop oviran, zanesljivost dobave pa bo za večino industrijskih držav in zlasti za EU pomemben problem. Ker sta globalni prevozni in energetski trg konkurenčna in se postopoma integrirata, v velikih razvijajočih se državah povpraševanje po energiji hitro narašča. Na svetovni ravni se soočamo z velikimi podnebnimi spremembami, saj ravni emisij toplogrednih plinov naraščajo. Negotovosti je veliko, toda vodilni znanstveniki se strinjajo, da je treba nemudoma zmanjšati velike emisije toplogrednih plinov in tako stanje ohranjati dalj časa[4]. Sedanje stanje na področju industrij gorivnih celic in vodika v Evropi je nezadovoljivo in zaskrbljujoče kar zadeva zmožnost prilagajanja na spremembe. Čeprav ima EU nekaj vrhunskih raziskovalnih ustanov in je na primer vodilna na svetu na področju gorivnih celic za velike podmornice in membrane gorivnih celic, je industrija na splošno nerazvita, obsežni postopki izdelave, infrastruktura za ponovno polnjenje in podporne storitve, kot je na primer usposobljeno osebje, pa še niso na voljo. Za industrijo gorivnih celic po vsem svetu so značilna zelo velika podjetja in pa zelo majhna in visoko inovativna MSP. V Evropi je veliko takih MSP, zelo pomembno pa je, da se njihov inovacijski potencial uresniči, saj lahko ta podjetja tvorijo prihodnje temelje dobavne verige sestavnih delov v EU. Industriji gorivnih celic in vodika sta močno medsebojno povezani, vendar pa nista popolnoma soodvisni. Narava in stopnja konkurence v teh dveh industrijah sta zelo zapleteni. Uporaba vodika v predelovalni industriji je dolgotrajna in dobro uveljavljena, industrijskim podjetjem pa se z večjim prevzemanjem tehnologij gorivnih celic na eni in motorjev na vodik na drugi strani kažejo možnosti za odprtje novih trgov z energijo in prevoznih trgov. Hkrati proizvajalci gorivnih celic, ki so še vedno v začetni fazi, niso popolnoma odvisni od vodika, saj lahko nekatere gorivne celice koristijo druga goriva, vključno z zemeljskim plinom, metanolom in etanolom. Novi udeleženci na trgu, ki uporabljajo tehnologije gorivnih celic in vodika, se soočajo z ovirami za vstop na trg, ki jih postavljajo zainteresirane strani z velikimi ekonomskimi interesi v industrijah in fizičnih infrastrukturah, ki jih sprememba mešanice energetskih virov ogroža. Vstop na trg je dodatno otežen tudi zaradi pomanjkanja mehanizma za oblikovanje cen za nadomestilo za internalizacijo zunanjih stroškov[5] (npr. vrednost ogljika), pomanjkanja dolgoročnih naložb, potrebnih za prehod k novi generaciji proizvodov in izgradnjo infrastrukture za gorivne celice in vodik, ter zaradi težav pri pripravi skupnih pravil, kodeksov in standardov za pospeševanje razvoja globalnega trga. Da bi čimbolj povečali koristi prehodnih tehnologij z gorivnimi celicami, ki uporabljajo zemeljski plin, bioplin, metanol in etanol, je potrebna integrirana strategija, če je mogoče v kombinaciji z zajemanjem in skladiščenjem ogljika (CCS) ter raziskovanjem strateških nišnih trgov v načrtovanem in optimiziranem okviru, da se izognemo gospodarskim motnjam. Leta 2005 je znašal svetovni promet v industriji gorivnih celic okoli 300 milijonov EUR, pri čemer je bil tržni delež Severne Amerike 52 %, Japonske 14 %, Evrope 12 %, ostalih delov sveta pa 22 %. V primerjavi s Severno Ameriko in Japonsko je v Evropi precej manj podjetij, ki razvijajo lastno zalogo gorivnih celic in tehnologijo sestavnih delov – predvsem za cestni promet. Zasebne naložbe na področju RTR&P po ocenah znašajo okoli 700 milijonov EUR na leto, od tega jih je 78 % v Severni Ameriki in le 10 % v Evropi. Evropska industrija potrebuje dodatno spodbudo za naložbe v te tehnologije, da bo postala bolj konkurenčna. Večji konkurenti izvajajo ambiciozne programe integriranih raziskav in razvoja, oblikovanih za lansiranje proizvodov na trg in oblikovanje dejanskih standardov, ki jih bodo morali izpolnjevati zamudniki na trgu. Študija ES[6] ocenjuje, da EU za pet let zaostaja za Japonsko in Severno Ameriko pri predstavitvi vozil na gorivne celice. Ameriški in japonski programi so strateško upravljani v tesnem sodelovanju z zadevnimi industrijami. Ministrstvo ZDA za energijo je razvilo „Hydrogen Posture Plan“[7], ki je rezultat obširnih posvetovanj z glavnimi zainteresiranimi stranmi. Japonsko Ministrstvo za gospodarstvo, trgovino in industrijo zagotavlja usmerjeno podporo za temeljne raziskave. Poleg tega Japonska v okviru Japonske konference o komercializaciji gorivnih celic (FCCJ)[8] podpira ambiciozen program za predstavitev domačih kombiniranih sistemov gorivnih celic za soproizvodnjo toplote in električne energije (SPTE), razvoj infrastrukture za distribucijo vodika in preskušanje vrste možnosti proizvodnje vodika. Ameriški in japonski programi imajo torej dobro razvite postopke za upravljanje raziskav in vrednotenje tehnologij, kar je v sedanjem raziskovalnem okolju EU, ki je razdrobljeno po državah, težko doseči. Skupno podjetje bi postavilo EU v enakovreden položaj, saj bi tako ustanovili eno pravno osebo, ki bi upravljala vsa sredstva JTI, dodeljena iz javnega in zasebnega sektorja s pogodbami za raziskave, tehnološki razvoj in predstavitvene dejavnosti za razvoj ključnih tehnologij za gorivne celice in vodik. Obstoječe določbe na področju, na katero se nanaša predlog Obstoječih določb na področju, na katero se nanaša predlog, ni. |

Usklajenost z drugimi politikami in cilji Unije Evropska komisija kot eno izmed pobud iz sporočila „Energija za spreminjajoči se svet – Energetska politika za Evropo“[9] iz januarja 2007 trenutno razvija Evropski strateški načrt za energetsko tehnologijo (načrt SET)[10], namenjen usmerjanju inovacij na področju energetske tehnologije v prihodnjih desetletjih, razvoju učinkovitih tehnologij z manjšimi emisijami ogljika, vključno z gorivnimi celicami in vodikom, ter doseganju bolj trajnostnega energetskega sistema. Evropski parlament je maja 2007 sprejel pisno izjavo[11], v kateri institucije EU poziva, naj podprejo tehnologije gorivnih celic in vodika za uporabo v prenosnih in stacionarnih napravah ter v prometu, in sicer s partnerstvom z zainteresiranimi regijami in mesti, MSP ter organizacijami civilne družbe. Predlagana uredba je skladna s politikami Skupnosti na področju raziskav. Uredba je skladna tudi s prenovljeno lizbonsko strategijo[12] in barcelonskimi cilji, da bo EU raziskavam in razvoju do leta 2010 namenila 3 % svojega BDP. Sedmi okvirni program (7OP, 2007–2013) ima pomembno vlogo pri tem, da bi Evropa lahko dosegla te cilje. Odseva tudi soglasje, da mora Evropa podvojiti prizadevanja za izboljšanje donosov iz naložb v RTR&P, če želi postati konkurenčno in dinamično gospodarstvo, ki temelji na znanju. Predlagana pobuda je del obsežne, ambiciozne strategije Skupnosti, namenjene odpravljanju vrzeli v inovacijah, ki vključuje predlog za ustanovitev Evropskega tehnološkega inštituta. |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi in uporaba strokovnega znanja |

Pri pripravi predlogov za vzpostavitev skupnih tehnoloških pobud je Komisija upoštevala mnenja, ki so jih v obširnem posvetovanju med državami članicami in Evropskim parlamentom izrazile mnoge zainteresirane strani iz raziskovalne skupnosti in industrije. Komisija se je posvetovala tudi z evropsko tehnološko platformo za vodik in gorivne celice (EU HFP)[13], rezultat pa so strateški raziskovalni program, strategija uporabe in Izvedbeni načrt 2006, ki je glavni referenčni dokument in ki določa tehnične in tržne cilje na področju tehnologij gorivnih celic in vodika v okviru „Snapshot 2020“. Izvedbeni načrt določa prednostne naloge za celovit, integriran program RTR&P, z roki in priporočenimi proračunskimi sredstvi v obdobju sedmih let za pospešitev uvajanja novih tehnologij na trg. V vseh fazah postopka je posvetovanje potekalo tudi z zrcalno skupino držav članic HFP. Informacije so bile razširjene organom HFP in tudi preko spletne strani HFP in okrožnic, kar je vsem zainteresiranim stranem omogočilo, da so prispevale k razpravi. Med zainteresiranimi stranmi so bili proizvajalci originalne opreme (OEM), podjetja, ki proizvajajo gorivne celice in energetsko opremo, vključno s številnimi MSP[14], storitvena podjetja, podjetja za industrijski plin, energetska podjetja, univerze in raziskovalni centri. V postopku posvetovanja, ki je trajal tri leta, je sodelovalo več sto zainteresiranih strani, vključeval je javno spletno posvetovanje o zgoraj omenjenih dokumentih platforme, prispevke raziskovalnih projektov ES ter študije o obsežnih socio-ekonomskih in okoljskih vplivih tehnologij vodika in gorivnih celic ter ekonomski izvedljivosti njihove uveljavitve. Komisija je organizirala tudi štiri velike konferenčne prireditve (tri Generalne skupščine in Dan tehničnega pregleda) ter delavnice za regije in raziskovalno skupnost. Pri dokončanju ocene učinka je pomagala skupina za medsebojne preglede, sestavljena iz štirih mednarodno priznanih neodvisnih strokovnjakov[15]. |

Ocena učinka Ta predlog za Uredbo Sveta je bil predmet ocene učinka Komisije, v kateri se je potencialni učinek JTI primerjal z drugimi možnostmi, zlasti z „nespremenjenim stanjem“ 7OP in nacionalnimi in regionalnimi ukrepi. Zaključki ocene učinka so, da skupna tehnološka pobuda prinaša več jasnih prednosti v primerjavi z možnostjo nespremenjenega stanja: čas do uvedbe na trg se skrajša za 2 do 5 let – poudariti je treba, kako pomembno je biti prvi na novem trgu, kar se obrestuje s tem, da se zmanjšajo skupne naložbe, prag dobička se doseže prej, konkurenčni položaj zgodnjih udeležencev na trgu, med katerimi bi lahko bilo veliko MSP, pa se okrepi; dolgoročna zaveza in jasno opredeljen proračun spodbujata zaupanje javnih in zasebnih vlagateljev; dodatnost: načelo sofinanciranja bo vzpodbudilo vsaj 600 milijonov EUR več kot nespremenjeno stanje, kar ustreza skoraj dvainpolkratniku zasebnih naložb v raziskave; doseganje ustrezno zgodnejših dobičkov pri izboljšanju energetske učinkovitosti in zanesljivosti dobave ter zmanjšanje emisij toplogrednih plinov in onesnaževanja. Povečanje izdatkov za RTR&P, ki je v primerjavi z nespremenjenim stanjem posledica JTI, lahko čas, v katerem se doseže prag dobička, skrajša za 2 do 5 let, skupne stroške pa zmanjša za okoli 20 do 30 %. Kot kažejo modelske simulacije bi pozitivne učinke na konkurenčnost EU kratko-, srednje- in dolgoročno spremljale koristi za javno dobro zaradi zmanjšanja emisij toplogrednih plinov in onesnaževanja, izboljšane zanesljivosti oskrbe z energijo, bolj trajnostnega prometa, boljše učinkovitosti ter čistejše proizvodnje energije in končne uporabe v obdobju od 2025 do 2050, ki se ocenjujejo na več deset milijard eurov. |

PRAVNI OKVIR PREDLOGA |

Povzetek predlaganih ukrepov Predlog vključuje Uredbo Sveta o ustanovitvi Skupnega podjetja za gorivne celice in vodik. |

Pravna podlaga Pravna podlaga predloga je člen 171 Pogodbe o ustanovitvi Evropske skupnosti. |

Subsidiarnost in sorazmernost Uporablja se načelo subsidiarnosti, ker predlog ni v izključni pristojnosti Evropske skupnosti. Ciljev predloga države članice ne morejo doseči v zadostnem obsegu, ker njihova zahtevnost presega zmožnost katere koli države članice, da bi delovala samostojno. Zbiranje in usklajevanje raziskovalnih in razvojnih prizadevanj na ravni EU zagotavljata boljše možnosti za uspeh, in sicer zaradi nadnacionalne narave infrastrukture in tehnologij, ki jih je treba razviti, in tudi zaradi potrebe po doseganju zadostne mase sredstev. Posredovanje Evropske skupnosti bo pripomoglo k racionalizaciji raziskovalnih programov in zagotovilo interoperabilnost razvitih sistemov, ne le s skupnimi prednormativnimi raziskavami v podporo pripravi standardov, temveč tudi z dejansko standardizacijo, ki bo posledica tesnega raziskovalnega sodelovanja in nadnacionalnih predstavitvenih projektov. Ta standardizacija bo odprla širši trg in spodbujala konkurenco. Obseg predloga mora države članice spodbuditi k zasledovanju dopolnilnih pobud na nacionalni ravni v duhu krepitve Evropskega raziskovalnega prostora – namen JTI je dejansko vzpodbuditi te nacionalne in regionalne programe, da bi kar najbolje izkoristili ta skupna prizadevanja. V skladu z načelom sorazmernosti določbe te uredbe ne presegajo tistega, kar je potrebno za uresničitev njenih ciljev. |

Izbira instrumenta |

Predlagani instrument: uredba. Druga sredstva ne bi bila primerna iz naslednjega razloga: Za ustanovitev podjetja, v katerem je udeležena Skupnost, je potrebna uredba Sveta. |

PRORAčUNSKE POSLEDICE |

„Zakonodajni finančni izkaz“, ki je priložen k temu osnutku uredbe, določa proračunske posledice, človeške in upravne vire ter navaja okvirne podatke za obdobje 2007–2013. Proračun ES v skupni višini 470 milijonov EUR bo izhajal iz naslednjih proračunskih vrstic posebnega programa „Sodelovanje“ iz 7OP: energija, nanoznanosti, nanotehnologije, materiali in nove proizvodne tehnologije, promet (vključno z aeronavtiko) in okolje (vključno s podnebnimi spremembami) ter GD RTR in promet v GD TREN. Upravne odhodke Skupnega podjetja za gorivne celice in vodik (GCV) bosta od začetka v enakih deležih (50/50) krili ES in industrijska skupina (IS). Če se ustanovi raziskovalna skupina in se želi pridružiti Skupnemu podjetju GCV, ima en sedež v upravnem odboru, za upravne odhodke pa prispeva 1/12 sredstev. Raziskovalne dejavnosti skupaj financirajo ES, IS in sodelujoče univerze, javni raziskovalni centri itd., pri čemer ES svoj delež prispeva v gotovini, udeleženci pa svoje deleže prispevajo v naravi v okviru projektov. |

DODATNE INFORMACIJE |

Prehodno obdobje |

Delovni program 2007 določa usklajevalni in podporni ukrep kot „premostitveno“ dejavnost za podrobne priprave za JTI v obdobju 2007–2008. |

Pregled |

ES predstavi letno poročilo o napredku, ki ga je doseglo Skupno podjetje GCV. ES izvede tudi vmesni pregled in končni pregled ob zaključku JTI. Razrešnico za izvrševanje proračuna Skupnega podjetja GCV da Evropski parlament na priporočilo Sveta ob upoštevanju posebnosti JTI kot javno-zasebnega partnerstva. Klavzula o pregledu/reviziji/časovni omejitvi veljavnosti. Predlog vključuje klavzulo o pregledu. Predlog vključuje klavzulo o časovni omejitvi veljavnosti. |

- 2007/0211 (CNS)

Predlog

UREDBA SVETA

o ustanovitvi Skupnega podjetja za gorivne celice in vodik (Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 171 Pogodbe,

ob upoštevanju predloga Komisije[16],

ob upoštevanju mnenja Evropskega parlamenta[17],

ob upoštevanju mnenja Evropskega ekonomsko-socialnega odbora[18],

ob upoštevanju naslednjega:

(1) Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013)[19], v nadaljevanju „Sedmi okvirni program“), določa prispevek Skupnosti za vzpostavitev dolgoročnih javno-zasebnih partnerstev v obliki skupnih tehnoloških pobud (v nadaljevanju „JTI“), ki se bodo izvajale preko skupnih podjetij v smislu člena 171 Pogodbe ES. Te skupne tehnološke pobude izhajajo iz dela evropskih tehnoloških platform (v nadaljevanju „ETP“), ki so vzpostavljene že v skladu s Šestim okvirnim programom, vključujejo pa izbrane vidike raziskav na svojem področju. Združevati bi morale naložbe iz zasebnega sektorja in evropsko javno financiranje, vključno s financiranjem iz Sedmega okvirnega programa.

(2) Odločba Sveta št. 971/2006/ES z dne 19. decembra 2006 o posebnem programu „Sodelovanje“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013)[20] poudarja potrebo po ambicioznih vseevropskih javno-zasebnih partnerstvih za pospeševanje razvoja pomembnejših tehnologij in obsežnejših raziskovalnih dejavnosti na ravni Skupnosti, zlasti s skupnimi tehnološkimi pobudami.

(3) Lizbonska agenda za rast in delovna mesta poudarja potrebo po razvoju ugodnih pogojev za naložbe v znanje in inovacije v Skupnosti za spodbujanje konkurenčnosti, rasti in zaposlovanja.

(4) Svet je v svojih sklepih z dne 3. marca 2003, 22. septembra 2003 in 24. septembra 2004 poudaril pomembnost nadaljnjih razvojnih ukrepov po 3-odstotnem akcijskem načrtu za raziskave in inovacijsko politiko[21], vključno z razvojem novih pobud, usmerjenih v krepitev sodelovanja med industrijo in zasebnim sektorjem pri financiranju raziskav za izboljšanje nadnacionalnih javno-zasebnih povezav.

(5) Novembra 2003 je Evropski svet sprejel evropsko pobudo za rast, kot je navedeno v Sporočilu Komisije[22]. Ta pobuda v Programu za hitri začetek vključuje projektno področje „vodikovo gospodarstvo“ v skupnem znesku 2,8 milijard EUR med letoma 2004 in 2015 ter morebitno financiranje iz okvirnih programov RTR&P in strukturnih skladov.

(6) Maja 2003 je Skupina na visoki ravni za vodik in gorivne celice predstavila poročilo o viziji o „vodikovi energiji in gorivnih celicah – vizija naše prihodnosti“, v katerem je med drugim priporočila ustanovitev partnerstva za tehnologijo gorivnih celic in vodika ter precejšnje povečanje proračuna za RTR&P ter tudi predstavitveni in pilotni program za razširitev vrednotenja tehnologij na razvoj trga.

(7) Decembra 2003 je Komisija pospešila vzpostavitev evropske tehnološke platforme za vodik in gorivne celice, ki združuje vse zainteresirane strani v skupnem prizadevanju za doseganje vizije Skupine na visoki ravni. Marca 2005 je ta tehnološka platforma sprejela strateški raziskovalni program in strategijo uporabe, ki sta usmerjena v pospeševanje razvoja in uvajanja tehnologij gorivnih celic in vodika na trg Skupnosti.

(8) Tehnološki izziv za gorivne celice in vodik je zelo zapleten in obsežen, razpršitev tehničnih sposobnosti pa je zelo velika. Da bi dosegli kritično maso v zvezi z obsegom dejavnosti, odličnosti in potenciala za inovacije, je treba zato ta izziv obravnavati na ravni EU na usmerjen in skladen način. To in morebiten prispevek k politikam Skupnosti, zlasti k energiji, okolju, prometu, trajnostnemu razvoju in gospodarski rasti, v tem sektorju zahteva pristop JTI.

(9) Cilj JTI za „gorivne celice in vodik“ je izvajati program raziskovalnih, tehnološko razvojnih in predstavitvenih dejavnosti v Evropi na področjih gorivnih celic in vodika. Te dejavnosti je treba izvajati v sodelovanju in z udeležbo zainteresiranih strani iz industrije, vključno z MSP, raziskovalnimi centri, univerzami in regijami.

(10) Ob upoštevanju javno-zasebnega partnerstva, ki vključuje pomembnejše zainteresirane strani, in njegove dolgoročne dejavnosti, nastalih socio-ekonomskih koristi za evropske državljane, zbiranja finančnih sredstev in sofinanciranja na področju dejavnosti RTR&P za gorivne celice in vodik, ki ju zagotovita Komisija in industrija, potrebnega znanstvenega in tehničnega strokovnega znanja ter vnosa pravic industrijske lastnine, je pomembno, da se ustanovi Skupno podjetje za gorivne celice in vodik (v nadaljevanju „Skupno podjetje GCV“) po členu 171 Pogodbe. Ta pravna oseba bi morala zagotoviti usklajeno uporabo in učinkovito upravljanje finančnih sredstev, dodeljenih JTI za „gorivne celice in vodik“. Da se zagotovi primerno upravljanje dejavnosti, ki se bodo med trajanjem Sedmega okvirnega programa (2007–2013) pričele, ne pa tudi dokončale, mora biti Skupno podjetje GCV ustanovljeno za začetno obdobje 10 let, ki se konča 31. decembra 2017. To obdobje je mogoče podaljšati.

(11) Cilje Skupnega podjetja GCV je treba zasledovati z zbiranjem sredstev iz javnih in zasebnih sektorjev za podporo dejavnostim RTR&P, da se izboljša splošna učinkovitost evropskih raziskovalnih prizadevanj ter pospešita razvoj in uporaba tehnologij gorivnih celic in vodika. V ta namen bi moralo biti Skupno podjetje GCV sposobno organizirati konkurenčne razpise za zbiranje predlogov za projekte, namenjene izvajanju raziskovalnih, tehnološko-razvojnih in predstavitvenih dejavnosti. Pri raziskovalnih dejavnostih je treba upoštevati temeljna in etična načela, ki veljajo za Sedmi okvirni program.

(12) Ustanovni članici Skupnega podjetja GCV sta Evropska skupnost in industrijska skupina evropske Skupne tehnološke pobude za gorivne celice in vodik (v nadaljevanju „industrijska skupina“), ki zastopa interese industrije in je odprta za zasebna podjetja. Raziskovalna skupina lahko postane članica Skupnega podjetja GCV.

(13) Upravne odhodke Skupnega podjetja GCV bi morali v enakih deležih in v gotovini od začetka kriti Evropska skupnosti in industrijska skupina. Če se ustanovi raziskovalna skupina, mora ta prispevati 1/12 upravnih odhodkov.

(14) Odhodke iz poslovanja RTR&P financirata Skupnost in zasebni sektor.

(15) Skupno podjetje GCV mora biti organ, ki ga ustanovi Skupnost, razrešnico za izvrševanje proračuna pa mora dati Evropski parlament na priporočilo Sveta. Vendar pa je treba upoštevati posebnosti, ki izhajajo iz narave JTI kot javno-zasebnega partnerstva in zlasti iz prispevka zasebnega sektorja v proračun.

(16) Skupno podjetje GCV mora po predhodnem posvetovanju s Komisijo sprejeti posebne finančne določbe na podlagi načel Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti[23]. Pri teh določbah je treba upoštevati posebne operativne potrebe, ki izhajajo zlasti iz potrebe po združitvi financiranja Skupnosti in zasebnega financiranja.

(17) Pravila za organizacijo in delovanje Skupnega podjetja GCV je treba določiti v statutu Skupnega podjetja GCV, kot je določen v Prilogi.

(18) Skupno podjetje GCV mora izpolnjevati obveznosti v skladu z mednarodnimi sporazumi. V ta namen ga je treba obravnavati kot mednarodno organizacijo v smislu člena 22 Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil naročnikov v vodnem, energetskem in transportnem sektorju[24] ter sektorju poštnih storitev in člena 15 Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev[25].

(19) Politika pravic intelektualne pravice bi morala določati lastninsko pravico za udeležence projektov kot lastnike industrijske lastnine, ustvarjene preko Skupne tehnološke pobude GCV, in omogočati tudi njeno pravilno izkoriščanje.

(20) Treba je sprejeti primerne ukrepe za preprečitev nepravilnosti in goljufij ter potrebne ukrepe za izterjavo izgubljenih finančnih sredstev, ki so bila napačno izplačana ali neprimerno uporabljena, v skladu z Uredbo Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti[26], Uredbo Sveta (ES, Euratom) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi[27] ter Uredbo (ES) št. 1073/1999 Evropskega parlamenta in Sveta o preiskavah, ki jih izvaja Evropski urad za boj proti goljufijam (OLAF)[28].

(21) Skupno podjetje GCV je pravna oseba, zato je odgovorno za svoja dejanja. Kadar je to potrebno, je za reševanje sporov v zvezi z dejavnostmi skupnega podjetja pristojno Evropsko sodišče.

(22) Ker cilja ukrepa, ki se sprejema, tj. ustanovitve Skupnega podjetja GCV, države članice ne morejo doseči v zadostni meri, in sicer zaradi nadnacionalne narave in obsega raziskovalnega izziva, ki zahteva zbiranje dopolnilnega znanja in finančnih virov v več sektorjih in čez meje in ga je zato mogoče lažje doseči na ravni Skupnosti, lahko Skupnost sprejme ukrepe v skladu z načelom subsidiarnosti, kot je določeno v členu 5 Pogodbe. V skladu z načelom sorazmernosti iz navedenega člena ta uredba ne presega tistega, kar je potrebno za dosego navedenega cilja –

SPREJEL NASLEDNJO UREDBO:

Člen 1 Ustanovitev

1. Za izvajanje skupne tehnološke pobude (v nadaljevanju „JTI“) za „gorivne celice in vodik“ se ustanovi skupno podjetje (v nadaljevanju „Skupno podjetje GCV“) v smislu člena 171 Pogodbe ES za obdobje do 31. decembra 2017. To obdobje se lahko podaljša z revizijo te uredbe.

2. Skupno podjetje GCV je pravna oseba. V državah članicah uživa najširšo pravno sposobnost, ki jo pravnim osebam podeljuje nacionalna zakonodaja navedenih držav. Zlasti lahko pridobiva premično in nepremično premoženje in z njimi razpolaga ter je lahko stranka v sodnem postopku.

3. Skupno podjetje GCV se šteje za mednarodno organizacijo v smislu člena 22(c) Direktive 2004/17/ES in člena 15(c) Direktive 2004/18/ES.

4. Sedež Skupnega podjetja GCV je v Bruslju v Belgiji.

5. Statut Skupnega podjetja GCV je določen v Prilogi.

Člen 2 Cilji in naloge

1. Skupno podjetje GCV prispeva k izvajanju Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) in zlasti tem posebnega programa „Sodelovanje“: „energija“, „nanoznanosti, nanotehnologije, materiali in nove proizvodne tehnologije“, „okolje (vključno s podnebnimi spremembami)” in „promet (vključno z aeronavtiko)“.

2. Zlasti:

2. usklajeno podpira raziskave, tehnološki razvoj in predstavitvene dejavnosti (RTR&P) v državah članicah in pridruženih državah z namenom odpraviti tržni neuspeh in se osredotočiti na razvoj uporab na trgu ter tako pospešiti dodatna industrijska prizadevanja v smeri hitre uveljavitve tehnologij gorivnih celic in vodika;

3. podpira izvajanje raziskovalnih prednostnih nalog JTI za gorivne celice in vodik, predvsem z dodeljevanjem sredstev po konkurenčnih razpisih za zbiranje predlogov;

4. spodbuja večje javne in zasebne naložbe v razvoj na področju tehnologij gorivnih celic in vodika v državah članicah in pridruženih državah;

5. sklepa pogodbe o storitvah in dobavi, potrebne za delovanje Skupnega podjetja GCV;

6. zagotavlja učinkovitost in uspešnost JTI za gorivne celice in vodik.

Člen 3 Člani

1. Ustanovni članici Skupnega podjetja GCV (v nadaljevanju „ustanovni članici“) sta:

7. Evropska Skupnost, ki jo predstavlja Komisija, in

8. industrijska skupina evropske Skupne tehnološke pobude za gorivne celice in vodik Aisbl, ustanovljena po belgijski zakonodaji (v nadaljevanju „industrijska skupina“).

2. Raziskovalna skupina, ki zastopa neprofitne raziskovalne organizacije, univerze in raziskovalne centre, lahko postane članica (v nadaljevanju „članica“), pod pogojem, da se ustanovi subjekt, ki zastopa raziskovalno skupnost. Če se raziskovalna skupina ustanovi, bo imela en sedež v upravnem odboru.

Člen 4 Organi

1. Izvršilna organa Skupnega podjetja GCV sta:

9. upravni odbor, in

10. programska pisarna.

2. Svetovalni organi Skupnega podjetja GCV so:

11. Skupina na visoki ravni držav članic[29], in

12. Znanstveni odbor.

3. Generalna skupščina zainteresiranih strani je forum za posvetovanja o napredku, stanju, prihodnjem poteku in usmeritvi raziskovalnih dejavnosti.

Generalna skupščina zainteresiranih strani je odprta za vse javne in zasebne zainteresirane strani, mednarodne interesne skupine iz držav članic in tudi iz tretjih držav. Sestane se enkrat letno.

Člen 5 Viri financiranja

1. Dejavnosti Skupnega podjetja GCV se skupno financirajo s prispevki ustanovnih članic in članice. Poleg tega je prispevke za projekte dovoljeno sprejemati tudi od držav članic, pridruženih držav, regij ali drugih zainteresiranih strani, ki imajo iste cilje kot JTI.

2. Upravne odhodke Skupnega podjetja GCV v enakih deležih in v gotovini od začetka krijeta Evropska skupnost in industrijska skupina. Če se ustanovi raziskovalna skupina, mora ta prispevati 1/12 upravnih odhodkov. V tem primeru se prispevek Skupnosti ustrezno zmanjša.

3. Odhodki iz poslovanja za RTR&P se skupno financirajo s finančnimi prispevki Skupnosti in s prispevki v naravi zasebnih pravnih oseb, sodelujočih v dejavnostih, ki ustrezajo znesku, najmanj enakemu prispevkom Skupnosti.

4. Najvišji prispevek Skupnosti Skupnemu podjetju GCV za kritje upravnih odhodkov in odhodkov iz poslovanja znaša 470 milijonov EUR. Po ocenah upravni odhodki ne bodo presegli 20 milijonov EUR. Prispevki izvirajo iz posebnega programa „Sodelovanje” za izvajanje Sedmega okvirnega programa za raziskave, tehnološki razvoj in predstavitvene dejavnosti (2007–2013) za izvajanje proračuna Skupnosti v skladu z določbami člena 54(2)(b) Uredbe (ES, Euratom) št. 1605/2002. Ureditev finančnega prispevka Skupnosti se določi na podlagi splošnega sporazuma in letnih finančnih sporazumov, ki se sklenejo med Komisijo, ki deluje v imenu Skupnosti, in Skupnim podjetjem GCV.

5. V obdobju od 2014 do 2017 se nadaljujejo le projekti, za katere je bil sporazum o dodelitvi sredstev podpisan najpozneje 31. decembra 2013, razen če se financiranje zagotovi po letu 2013 (ko se 7OP zaključi).

Člen 6 Sodelovanje pri projektih

1. Pri projektih lahko sodelujejo pravne osebe in mednarodne organizacije s sedežem v državi članici, pridruženi državi ali tretji državi, če so izpolnjeni minimalni pogoji.

2. Minimalni pogoji, ki morajo biti izpolnjeni za projekte, financirane s strani Skupnega podjetja GCV, so naslednji:

13. sodelovati morajo vsaj tri pravne osebe, vsaka mora imeti sedež v državi članici ali pridruženi državi, pri tem pa dve izmed njih ne smeta imeti sedeža v isti državi članici ali pridruženi državi;

14. vse tri pravne osebe morajo biti neodvisne druga od druge, kot je določeno v členu 6 Uredbe (ES) št. 1906/2006 Evropskega parlamenta in Sveta o določitvi pravil za udeležbo podjetij, raziskovalnih središč in univerz pri ukrepih v okviru Sedmega okvirnega programa in razširjanju rezultatov raziskav (2007–2013)[30];

15. vsaj ena pravna oseba mora biti članica industrijske skupine ali raziskovalne skupine, če je takšna raziskovalna skupina ustanovljena.

3. Pravne osebe, ki želijo sodelovati pri projektu, oblikujejo konzorcij in imenujejo enega izmed članov za koordinatorja konzorcija. Običajno je koordinator član industrijske skupine ali član raziskovalne skupine, če je taka raziskovalna skupina ustanovljena. Izjeme potrdi upravni odbor.

4. Minimalni pogoj za pogodbe o storitvah in dobavi, podporne ukrepe, študije in dejavnosti usposabljanja, ki jih financira Skupno podjetje GCV, je udeležba ene pravne osebe.

Člen 7 Upravičenost do financiranja

1. Prispevek Skupnosti za Skupno podjetje GCV za financiranje dejavnosti RTR&P se dodeli po konkurenčnih razpisih za zbiranje predlogov.

2. V izjemnih primerih lahko Skupno podjetje GCV objavi javne razpise, če je to primerno za učinkovito zasledovanje ciljev raziskav.

3. Do takega financiranja so upravičene zasebne pravne osebe, ki izpolnjujejo vse naslednje pogoje:

16. imajo sedež v državi članici ali pa imajo registrirani sedež, glavno upravo ali glavni kraj poslovanja v državi, ki je pogodbenica Sporazuma o Evropskem gospodarskem prostoru ali ki je pridružena država ali država kandidatka;

17. izvajajo zadevne dejavnosti na področju RTR&P, industrializacije ali uporabe za gorivne celice in/ali vodik in/ali imajo konkretne načrte, da jih bodo izvajale v bližnji prihodnosti v Evropski uniji ali v Evropskem gospodarskem prostoru.

4. Do financiranja so upravičeni tudi:

18. neprofitni javni organi s sedežem v državi članici, pridruženi državi, državi kandidatki ali v EGP, vključno z srednješolskimi in visokošolskimi izobraževalnimi ustanovami;

19. mednarodne organizacije, ki so po mednarodnem javnem pravu pravne osebe, ter specializirane agencije, ki jih ustanovijo te medvladne organizacije;

20. pravne osebe iz tretjih držav, pod pogojem, da upravni odbor njihovo udeležbo šteje za posebej koristno za projekt.

Člen 8 Finančne določbe

1. Finančne določbe Skupnega podjetja GCV temeljijo na načelih Uredbe št. 1605/2002. Določbe lahko od Uredbe št. 1605/2002 odstopajo, kjer je to potrebno zaradi posebnih operativnih potreb Skupnega podjetja GCV, s tem pa se mora predhodno strinjati Komisija.

2. Skupno podjetje GCV ima svojo službo za revizijo.

Člen 9 Osebje

1. Za zaposlene v Skupnem podjetju GCV veljajo kadrovski predpisi za uradnike Evropskih skupnosti, pogoji za zaposlitev drugih uslužbencev Evropskih skupnosti in predpisi, ki so jih skupaj sprejele institucije Evropske skupnosti za uporabo teh kadrovskih predpisov in pogojev za zaposlovanje.

2. V zvezi s svojim osebjem Skupno podjetje GCV izvaja pooblastila, dodeljena pristojnemu organu za imenovanje na podlagi kadrovskih predpisov za uradnike Evropskih skupnosti ter organu, pooblaščenemu za sklepanje pogodb, na podlagi pogojev za zaposlovanje drugih uslužbencev Evropske skupnosti.

3. Upravni odbor v dogovoru s Komisijo sprejme potrebne izvedbene ukrepe v skladu s členom 110 kadrovskih predpisov za uradnike Evropskih skupnosti in pogojev za zaposlovanje drugih uslužbencev Evropskih skupnosti.

Člen 10 Privilegiji in imunitete

Za Skupno podjetje GCV in njegove zaposlene velja Protokol o privilegijih in imunitetah Evropskih skupnosti.

Člen 11 Odgovornost

1. Pogodbeno odgovornost Skupnega podjetja GCV urejajo ustrezne pogodbene določbe in zakoni, ki veljajo za zadevni sporazum ali pogodbo.

2. V primeru nepogodbene odgovornosti Skupno podjetje GCV v skladu s splošnimi načeli, ki so skupna pravnim ureditvam držav članic, povrne kakršno koli škodo, ki so jo povzročili njegovi uslužbenci pri opravljanju svojih dolžnosti.

3. Vsako izplačilo Skupnega podjetja GCV v zvezi z odgovornostjo iz odstavkov 1 in 2 ter stroški in izdatki, nastali v povezavi s tem, se štejejo kot izdatki Skupnega podjetja GCV in se krijejo iz njegovih virov.

Člen 12 Pristojnost Sodišča in veljavna zakonodaja

1. Sodišče je pristojno za:

21. reševanje sporov med ustanovnima članicama in/ali članico, ki se nanašajo na predmet te uredbe in na statut iz člena 1(5);

22. arbitražne klavzule iz sporazumov ali pogodb, ki jih sklene Skupno podjetje GCV;

23. razsojanje o tožbah proti Skupnem podjetju GCV, vključno z odločitvami njegovega upravnega odbora, pod pogoji iz členov 230 in 232 Pogodbe;

24. spore, povezane s povrnitvijo škode, ki jo povzroči osebje Skupnega podjetja GCV pri opravljanju svojih dolžnosti.

2. Za vse zadeve, ki niso zajete v tej uredbi ali ki jih ne zajemajo drugi pravi akti Skupnosti, se uporablja zakonodaja države, v kateri je sedež Skupnega podjetja GCV.

Člen 13 Poročilo, ocena in razrešnica

1. Komisija Evropskemu parlamentu in Svetu vsako leto predloži poročilo o napredku, ki ga je doseglo Skupno podjetje GCV.

2. Komisija dve leti po ustanovitvi Skupnega podjetja GCV, vendar v vsakem primeru najpozneje leta 2010, izvede vmesno oceno Skupnega podjetja GCV ob pomoči neodvisnih strokovnjakov. Ta ocena zajema kakovost in učinkovitost Skupnega podjetja GCVS in napredek v smeri zastavljenih ciljev. Komisija Evropskemu parlamentu in Svetu sporoči rezultate ocene, skupaj s svojimi pripombami.

3. Komisija konec 2017 ob pomoči neodvisnih strokovnjakov izvede končno oceno Skupnega podjetja GCV. Rezultate končne ocene se predloži Evropskemu parlamentu in Svetu.

4. Razrešnico za izvrševanje proračuna Skupnega podjetja GCV da Evropski parlament na priporočilo Sveta, in sicer v skladu s postopkom, določenim v finančni uredbi Skupnega podjetja GCV.

Člen 14 Ocena

1. Celoten prispevek zasebnih organizacij v naravi, ne glede na njihovo članstvo v industrijski skupini, se oceni in pregleda v zvezi s skladnostjo z zahtevami vsaj za doseganje ravni javnega financiranja. Prva ocena se izvede dve leti po sprejetju te uredbe. Nato se ocena izvede na koncu vsakega leta.

Če se v oceni ugotovi, da prispevek v naravi iz zasebnega vira ne dosega zahtevane ravni, Komisija naslednje leto zmanjša svoj prispevek.

Če se ugotovi, da prispevek v naravi iz zasebnega vira dve leti zapored ne dosega zahtevane ravni, lahko Komisija Svetu predlaga prekinitev delovanja Skupnega podjetja GCV.

2. Komisija začne in izvede vmesno in končno oceno. Vmesna ocena se izvede najpozneje leta 2012, končna ocena pa se izvede po prenehanju delovanja Skupnega podjetja GCV.

Člen 15 Zaščita finančnih interesov ustanovnih članic in članice in ukrepi proti goljufijam

1. Skupno podjetje GCV zagotovi, da so finančni interesi ustanovnih članic in članice primerno zaščiteni, in sicer z izvajanjem ali naročilom izvajanja ustreznih notranjih in zunanjih preverjanj.

2. Če se ugotovi kakršna koli nepravilnost s strani Skupnega podjetja GCV, si ustanovni članici in članica pridržujejo pravico, da izterjajo nepravilno porabljeni znesek ali zmanjšajo ali ukinejo poznejše prispevke za Skupno podjetje GCV.

3. Za namene boja proti goljufijam, korupciji ali drugim nezakonitim dejanjem se uporablja Uredba (ES) št. 1073/1999.

4. Komisija in/ali Računsko sodišče lahko po potrebi izvajata preverjanja na kraju samem med prejemniki sredstev Skupnega podjetja GCV in pri osebah, odgovornih za dodelitev sredstev. V ta namen Skupno podjetje GCV zagotovi, da sporazumi o dodelitvi sredstev in pogodbe Komisiji in/ali Računskemu sodišču podeljujejo pravico, da v imenu Skupnega podjetja GCV izvajata ustrezna preverjanja in da v primeru nepravilnosti naložita odvračilne in sorazmerne kazni.

5. Evropski urad za boj proti goljufijam (OLAF) ima v zvezi s Skupnim podjetjem in njegovim osebjem enake pristojnosti kot v zvezi s službami Komisije. Skupno podjetje GCV takoj po ustanovitvi pristopi k Medinstitucionalnemu sporazumu z dne 25. maja 1999 med Evropskim parlamentom, Svetom in Komisijo v zvezi z notranjimi preiskavami OLAF-a[31]. Upravni odbor odobri navedeni pristop in sprejme ukrepe, ki so potrebni, da se omogočijo notranje preiskave OLAF-a.

Člen 16 Zaupnost podatkov

Skupno podjetje GCV zagotovi varovanje občutljivih informacij, katerih razkritje bi lahko ogrozilo interese njegovih članic.

Člen 17 Pravice intelektualne lastnine

Skupno podjetje GCV sprejme pravila, ki urejajo uporabo in razširjanje rezultatov RTR&P, vključno z določbami v zvezi z uveljavljanjem, kjer je to primerno, pravic intelektualne lastnine iz dejavnosti RTR&P po tej uredbi. Ta pravila zagotavljajo uporabo in razširjanje rezultatov RTR&P.

Article18 Pripravljalni ukrepi

Ustanovne članice sprejmejo vse potrebne pripravljalne ukrepe za izvajanje vseh dejavnosti v zvezi z ustanovitvijo Skupnega podjetja GCV, dokler niso vzpostavljeni organi, odgovorni za njegovo delovanje.

Člen 19 Podpora države gostiteljice

Skupno podjetje GCV in Belgija skleneta sporazum o gostovanju v zvezi z namestitvijo pisarne, privilegiji in imunitetami ter drugo podporo, ki jo Belgija nudi Skupnemu podjetju GCV.

Člen 20 Začetek veljavnosti

Ta uredba začne veljati tretji dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

STATUT SKUPNEGA PODJETJA ZA GORIVNE CELICE IN VODIK

Člen I.1 Naziv, kraj, trajanje in pravna osebnost

1. Naziv skupnega podjetja je „Skupno podjetje za gorivne celice in vodik“ (v nadaljevanju „Skupno podjetje GCV“).

2. Sedež podjetja je v Bruslju, Belgija.

3. Skupno podjetje GCV se ustanovi z dnem objave te uredbe v Uradnem listu Evropske unije za začetno obdobje do 31.12.2017.

4. Začetno obdobje se lahko podaljša s spremembo tega statuta v skladu z določbami člena I.23 , ob upoštevanju doseženega napredka pri uresničevanju ciljev Skupnega podjetja GCV in pod pogojem, da je zagotovljena finančna trajnost.

Člen I.2 Cilji in glavna naloga

1. Skupno podjetje GCV deluje v okviru 7OP z namenom omogočiti tehnologijam gorivnih celic in vodika preboj na trg in s tem omogočiti, da komercialne tržne sile zagotovijo znatne morebitne javne koristi.

2. Cilji vključujejo:

- umestiti Evropo na vodilni položaj na področju tehnologij gorivnih celic in vodika na svetovni ravni;

- doseči kritično maso raziskovalnih prizadevanj in dati industriji, javnim in zasebnim vlagateljem, oblikovalcem odločitev ter drugim zainteresiranim stranem zaupanje, da bodo začeli z dolgoročnimi programi;

- spodbujati nadaljnja industrijska, nacionalna in regionalna vlaganja na področju RTR&P;

- vzpostaviti Evropski raziskovalni prostor s pomočjo tesnega sodelovanja z raziskavami na nacionalnih in regionalnih ravneh – ob upoštevanju subsidiarnosti;

- integrirati raziskave, razvoj in predstavitvene dejavnosti ter se osredotočiti na doseganje dolgoročne trajnosti in ciljev industrijske konkurenčnosti za stroške, uspešnost in trajnost ter odpraviti kritična tehnološka ozka grla;

- spodbujati inovacije in pojav novih vrednostnih verig, vključno z MSP;

- spodbujati sodelovanje med industrijo, univerzami in raziskovalnimi centri, tudi na področju temeljnih raziskav;

- spodbujati sodelovanje ustanov iz vseh, tudi novih držav članic in držav kandidatk;

- izvesti široko zastavljeno socio-tehnološko-ekonomsko raziskavo za oceno in spremljanje tehnološkega napredka in netehničnih ovir za vstop na trg;

- izvajati raziskave za podporo razvoja novih in za pregled obstoječih predpisov in standardov za odpravo umetnih ovir za vstop na trg in za podporo zamenljivosti, interoperabilnosti, čezmejne trgovine z vodikom in izvoznih trgov, ob zagotavljanju varnega delovanja in neomejenih inovacij;

- zagotoviti javnosti zanesljive informacije, ki bodo izboljšale njeno ozaveščenost in pripomogle k temu, da bo spoznala, kako varen je vodik in kakšne koristi imajo nove tehnologije za okolje, zanesljivost dobave, stroške energije in zaposlovanje.

3. Glavna naloga Skupnega podjetja GCV je zagotoviti vzpostavitev in učinkovito upravljanje skupne tehnološke pobude za gorivne celice in vodik.

4. To vključuje:

- pripravo in izvedbo večletnega načrta za raziskovalno dejavnost;

- dodelitev finančnih sredstev Skupnosti in aktivacijo sredstev iz zasebnega in javnega sektorja, potrebnih za izvajanje dejavnosti RTR&P;

- zagotovitev dobrega delovanja dejavnosti RTR&P in dobrega finančnega upravljanja finančnih sredstev;

- sodelovanje s Skupino na visoki ravni držav članic in posvetovanja z njo;

- sodelovanje z Znanstvenim odborom in posvetovanja z njim;

- organizacijo letnih srečanj Generalne skupščine zainteresiranih strani;

- posredovanje in razširjanje informacij o projektih, vključno z nazivi udeležencev, rezultati dejavnosti RTR&P in zneskom finančnega prispevka Skupnega podjetja GCV;

- obveščanje pravnih oseb, ki so s Skupnim podjetjem GCV sklenile sporazum o dodelitvi sredstev, o morebitnih možnostih za posojila pri Evropski investicijski banki, zlasti pri Skladu za financiranje na osnovi delitve tveganja, ustanovljenem po Sedmem okvirnem programu;

- zagotovitev visoke ravni preglednosti in poštene konkurence pod enakimi pogoji dostopa za vse kandidate za raziskovalne in predstavitvene dejavnosti Skupnega podjetja GCV, ne glede na to, ali so člani raziskovalne skupine ali industrijske skupine (zlasti mala in srednje velika podjetja);

- slediti mednarodnemu razvoju na tem področju in vključevanje v mednarodno sodelovanje, če je to primerno.

Člen I.3 Članice in interesne skupine

1. Ustanovni članici Skupnega podjetja GCV (v nadaljevanju „ustanovni članici“) sta:

- Evropska skupnost, ki jo predstavlja Evropska komisija, in

- industrijska skupina evropske Skupne tehnološke pobude za gorivne celice in vodik Aisbl, ustanovljena po belgijski zakonodaji (v nadaljevanju „industrijska skupina“).

2. Industrijska skupina:

- je neprofitna organizacija, katere namen je prispevati k doseganju ciljev Skupnega podjetja GCV;

- je pravno ustanovljena po belgijski zakonodaji in deluje v skladu s svojimi registriranimi predpisi, ki so uradno sprejeti tako, da se nanašajo na skupno tehnološko pobudo;

- zagotovi, da je njen prispevek k finančnim sredstvom Skupnega podjetja GCV, v skladu s členom 5 te uredbe, plačan vnaprej kot prispevek v gotovini, ki krije 50 % upravnih odhodkov Skupnega podjetja GCV, in da je denar v proračun Skupnega podjetja GCV nakazan pred začetkom vsakega proračunskega leta;

- zagotovi, da je prispevek industrije k izvajanju dejavnosti RTR&P, ki jih financira Skupno podjetje GCV, dan v naravi in da krije vsaj 50 % skupnih stroškov projekta, izračunano na letni osnovi;

- je odprta za članstvo katere koli zasebne pravne osebe (vključno z malimi in srednje velikimi podjetji), ki je ustanovljena v skladu z zakonodajo države članice, pridružene države ali države EGP in ima registrirani sedež, glavno upravo ali glavni kraj poslovanja na zgoraj omenjenem območju, pod pogojem, da je takšna zasebna pravna oseba dejavna na področju gorivnih celic in vodika v Evropi in je pripravljena prispevati k ciljem in finančnim sredstvom Skupnega podjetja GCV.

3. Raziskovalna skupina, ki zastopa neprofitne raziskovalne organizacije, univerze in raziskovalne centre, lahko postane članica po ustanovitvi Skupnega podjetja GCV, pod pogojem, da se ustanovi subjekt, ki zastopa raziskovalno skupnost. Vlogo za članstvo raziskovalne skupine obravnava in o njej odloča upravni odbor.

4. Raziskovalna skupina:

- je neprofitna organizacija, katere namen je prispevati k doseganju ciljev Skupnega podjetja GCV;

- je pravno ustanovljena po belgijski zakonodaji in deluje v skladu s svojimi registriranimi predpisi, ki so uradno sprejeti tako, da se nanašajo na skupno tehnološko pobudo;

- zagotovi, da je njen prispevek k finančnim sredstvom Skupnega podjetja GCV plačan vnaprej kot prispevek v gotovini, ki krije 1/12 upravnih odhodkov Skupnega podjetja GCV, in da je denar v proračun Skupnega podjetja GCV nakazan pred začetkom vsakega proračunskega leta;

- je odprta za članstvo katere koli neprofitne raziskovalne organizacije, univerze ali raziskovalnega centra, ustanovljenega v državi članici, pridruženi državi ali državi kandidatki.

5. Ustanovna članica lahko svoje članstvo v Skupnem podjetju GCV prekine. V tem primeru delovanje Skupnega podjetja GCV preneha, kot je določeno v členu I.22 .

6. Raziskovalna skupina lahko svoje članstvo v Skupnem podjetju GCV prekine. Prekinitev članstva začne veljati in je nepreklicna šest mesecev po obvestilu ustanovnim članicam, pri čemer se članica v odhodu oprosti vseh obveznosti, razen tistih, ki jih Skupno podjetje GCV odobri pred prekinitvijo članstva.

Člen I.4 Organi

Izvršilna organa Skupnega podjetja GCV sta upravni odbor in programska pisarna. Svetovalni organi Skupnega podjetja GCV so Skupina na visoki ravni držav članic[32], Generalna skupščina zainteresiranih strani in Znanstveni odbor.

Člen I.5 Upravni odbor

1. Upravni odbor je sestavljen iz šestih predstavnikov, ki jih imenuje industrijska skupina, in šestih predstavnikov, ki jih imenuje Komisija.

2. Komisija v primeru, da se vzpostavi raziskovalna skupina, en sedež nameni njenemu predstavniku.

3. Vsaj eden izmed predstavnikov, ki jih imenuje industrijska skupina, zastopa mala in srednje velika podjetja.

4. Upravni odbor izvoli predsednika. Predsednik se izvoli za obdobje dveh let.

5. Upravni odbor redno zaseda dvakrat letno. Na zahtevo Komisije, na zahtevo večine predstavnikov industrijske skupine ali na zahtevo predsednika se lahko sestane na izrednem zasedanju. Zasedanja običajno potekajo na sedežu Skupnega podjetja GCV. Zasedanja upravnega odbora skliče njegov predsednik.

6. Predsednik skliče sejo Generalne skupščine zainteresiranih strani.

7. Sekretar upravnega odbora je izvršni direktor. Izvršni direktor se udeleži razprav, vendar nima glasovalne pravice.

8. Upravni odbor lahko za vsak primer posebej povabi opazovalce, ki nimajo glasovalne pravice, da prisostvujejo zasedanju, zlasti so to predstavniki regij in regulativnih organov.

9. Vsak sedež v upravnem odboru pomeni eno glasovalno pravico. Člani poskušajo po svojih najboljših močeh doseči soglasje. Če soglasja ne dosežejo, upravni odbor odločitve sprejema s tričetrtinsko večino.

10. Skupnost ima pravico veta v zvezi z vsemi odločitvami, ki jih sprejme upravni odbor v zvezi z uporabo njenega finančnega prispevka, metodologijo ocenjevanja prispevkov v naravi, spremembami tega statuta in finančne uredbe Skupnega podjetja GCV in v zvezi z vprašanjem skladnosti večletnega načrta za raziskovalno dejavnost s 7OP.

11. Predstavniki ustanovnih članic in članice niso osebno odgovorni za ukrepe, ki jih izvedejo kot predstavniki upravnega odbora.

12. Upravni odbor sprejme svoj poslovnik.

13. Vloga upravnega odbora je prevzeti splošno odgovornost za delovanje Skupnega podjetja GCV.

14. To vključuje:

- prevzem odgovornosti za izvajanje dejavnosti RTR&P Skupnega podjetja GCV;

- prevzem odgovornosti za ustrezno opravljanje naloge, ki je v skladu s členom 185(3) Uredbe (ES, Euratom) št. 1605/2002 poverjena notranjemu revizorju Komisije.

15. Upravni odbor zlasti:

- odobri letni in večletni načrt za raziskovalne dejavnosti in ustrezne ocene izdatkov, kot priporoča izvršni direktor po posvetovanju s Skupino na visoki ravni držav članic in z Znanstvenim odborom;

- odobri letni proračun, vključno z načrtom delovnih mest;

- odobri letno poročilo o dejavnostih, vključno z ustreznimi izdatki;

- odobri letni zaključni račun in bilanco stanja;

- zagotovi vzpostavitev notranje službe Skupnega podjetja GCV za revizijo;

- utemelji in odobri odstopanja od finančne uredbe Skupnega podjetja GCV v skladu s členom 8 ;

- utemelji in sprejme, v soglasju s Komisijo, izvedbene ukrepe kadrovskih predpisov Skupnega podjetja GCV;

- imenuje izvršnega direktorja, določi smernice in navodila zanj, spremlja njegovo delo in ga po potrebi zamenja;

- odobri organizacijsko strukturo programske pisarne, kot jo predlaga izvršni direktor;

- odobri metodologijo za oceno prispevkov v naravi;

- odobri smernice za oceno in izbiro predlogov za projekte, kot jih predlaga izvršni direktor;

- odobri seznam predlogov za projekte, ki so bili izbrani za financiranje;

- odobri vzorčne sporazume o dodelitvi sredstev;

- odobri pogodbe o storitvah in dobavi;

- odobri letno neodvisno oceno ravni prispevka v naravi, preden se ta predloži Komisiji;

- da soglasje k predlaganim spremembam statuta Skupnega podjetja GCV v skladu s členom I.23 ;

- dodeli katero koli nalogo, ki ni posebej dodeljena kateremu od organov Skupnega podjetja GCV;

- odobri postopke Skupnega podjetja GCV, vključno s politiko pravic intelektualne lastnine.

Člen I.6 Programska pisarna

1. Programska pisarna je sestavljena iz izvršnega direktorja in podpornega osebja.

2. Programska pisarna v okviru odgovornosti izvršnega direktorja izvaja vse odgovornosti Skupnega podjetja GCV.

3. Programska pisarna je odgovorna za operativne, proračunske in finančne vidike Skupnega podjetja GCV.

4. Programska pisarna zlasti:

- ureja objavo razpisov za zbiranje projektnih predlogov, kot je predvideno v letnem načrtu za raziskovalne dejavnosti, oceno in izbiro projektnih predlogov, pogajanje izbranih projektnih predlogov ter spremlja in upravlja sporazume o dodelitvi sredstev, vključno z njihovim usklajevanjem;

- je odgovorna za vzpostavitev in upravljanje ustreznega računovodskega sistema za izračun dejanskih javnih in zasebnih prispevkov za projekte;

- upravnemu odboru in vsem drugim pomožnim organom zagotovi ustrezno dokumentacijo in logistično podporo;

- pripravi večletni načrt za raziskovalne dejavnosti in ustrezne ocene izdatkov;

- pripravi predlog letnega proračuna, vključno z načrtom delovnih mest;

- pripravi letno poročilo o dejavnostih, vključno z ustreznimi izdatki;

- pripravi zaključni račun in bilanco stanja;

- pripravi vse dokumente, ki so potrebni za vmesno in končno oceno;

- ureja javne razpise za blago in storitve v skladu s finančno uredbo Skupnega podjetja GCV;

- opravlja vse druge naloge, ki ji jih naloži ali zaupa upravni odbor.

5. Izvršni direktor je generalni izvršni direktor, odgovoren za vsakodnevno upravljanje Skupnega podjetja GCV v skladu z odločitvami upravnega odbora. V skladu s tem redno obvešča upravni odbor in se odziva na vse njegove posebne ad hoc zahteve za informacije.

6. Izvršni direktor je pravni zastopnik Skupnega podjetja GCV. Svoje naloge opravlja neodvisno in odgovarja upravnemu odboru.

7. Kar zadeva osebje, izvršni direktor izvaja pooblastila, določena v členu 9 te uredbe o ustanovitvi Skupnega podjetja GCV.

8. Izvršnega direktorja imenuje upravni odbor za začetno obdobje največ treh let, in sicer ga izbere s seznama kandidatov, ki jih predlaga Komisija. Po oceni uspešnosti dela izvršnega direktorja lahko upravni odbor njegov mandat podaljša, in sicer le enkrat in ne za več kot štiri leta.

9. Izvršni direktor zlasti:

- predloži upravnemu odboru letni in večletni načrt za raziskovalne dejavnosti in ustrezne ocene izdatkov;

- predloži upravnemu odboru predlog letnega proračuna, vključno z načrtom delovnih mest;

- predloži upravnemu odboru letno poročilo o dejavnostih, vključno z ustreznimi izdatki;

- predloži upravnemu odboru letni zaključni račun in bilanco stanja;

- upravnemu odboru predloži v odobritev ureditev in smernice za oceno in izbor projektnih predlogov, vključno z postopki za razširjanje rezultatov raziskav;

- nadzoruje upravljanje razpisov za zbiranje projektnih predlogov;

- upravnemu odboru predloži v odobritev seznam projektnih predlogov, izbranih za financiranje;

- upravnemu odboru predloži v odobritev seznam sporazumov o dodelitvi sredstev, ki jih je treba skleniti;

- odobri in podpiše posamezne sporazume o dodelitvi sredstev v skladu z vzorčnim sporazumom o dodelitvi sredstev. Sporazumi o dodelitvi sredstev z določbami, ki se ne skladajo v celoti z vzorčnim sporazumom o dodelitvi sredstev, se predložijo upravnemu odboru v odobritev;

- upravnemu odboru predloži v odobritev pogodbe o storitvah in dobavi, ki se bodo sklenile;

- predloži upravnemu odboru predlog(-e) v zvezi z organizacijsko strukturo programske pisarne in organizira, usmerja in nadzoruje zaposlene v Skupnem podjetju GCV;

- sklicuje seje upravnega odbora;

- zagotovi sekretariat za Generalno skupščino zainteresiranih strani;

- po potrebi se udeleži srečanj Znanstvenega odbora, in sicer kot opazovalec;

- po potrebi ustanovi ad hoc strokovne skupine, kot to odloči upravni odbor, in sicer za zbiranje nasvetov strokovnjakov;

- spremlja javno in zasebno financiranje in mora upravnemu odboru predlagati popravljalne ukrepe, potrebne za ohranjanje ravnovesja polovičnega financiranja (50/50);

- sproži letno neodvisno oceno ravni prispevka v naravi (prva ocena na koncu drugega proračunskega leta po začetku delovanja Skupnega podjetja GCV) in odgovarja za rezultate ocene, ki jo mora odobriti upravni odbor, nato pa se ocena predloži Komisiji v roku štirih mesecev po zaključku vsakega proračunskega leta;

- upravnemu odboru zagotovi vse druge informacije, ki jih ta zahteva;

- Komisiji zagotovi vse informacije in storitve, potrebne za vmesno in končno oceno;

- je odgovoren za oceno tveganja in obvladovanje tveganja;

- predlaga upravnemu odboru zavarovanje, ki ga mora Skupno podjetje GCV skleniti za izpolnjevanje svojih dolžnosti;

- je odgovoren za pripravo, pogajanje in sklepanje sporazumov o dodelitvi sredstev za izvajanje dejavnosti RTR&P in pogodb o storitvah in dobavi, ki so potrebni za delovanje Skupnega podjetja GCV;

- je odgovoren za letno razrešnico Evropskega parlamenta.

Člen I.7 Znanstveni odbor

1. Znanstveni odbor je svetovalni organ upravnega odbora. Znanstveni odbor izvaja svoje dejavnosti ob podpori programske pisarne.

2. Znanstveni odbor ima predsedujočega in osem [8] članov. Predsedujoči je član upravnega odbora, običajno je to oseba, ki zastopa raziskovalno skupino.

3. Upravni odbor vzpostavi posebna merila in postopek izbire za člane Znanstvenega odbora. Upravni odbor imenuje člane na predlog izvršnega direktorja. Odbor je sestavljen tako, da je stroka zastopana uravnoteženo. Vsi člani Znanstvenega odbora imajo potrebno znanstveno in strokovno znanje ter izvedenstvo na področju tehnologije gorivnih celic in vodika ter povezanih socialnih in ekonomskih vprašanj, da lahko izdajajo strateška znanstvena priporočila za izvajanje tehnološke pobude Skupnega podjetja GCV.

4. Znanstveni odbor opravlja naslednje naloge:

- poda mnenje o pomembnosti in napredku letnih dejavnosti RTR&P in priporoča spremembe;

- poda mnenje o znanstvenih prednostnih nalogah za večletni načrt dejavnosti RTR&P;

- upravnemu odboru svetuje o znanstvenih dosežkih, opisanih v letnem poročilu o dejavnostih.

5. Znanstveni odbor se sestane vsaj enkrat letno.

6. Znanstveni odbor lahko na srečanja povabi opazovalce, ki nimajo glasovalnih pravic.

Člen I.8 Viri financiranja

1. Celotni prispevek Skupnosti za Skupno podjetje GCV, ki krije upravne odhodke in odhodke iz poslovanja za dejavnosti RTR&P, ne presega 470 milijonov EUR iz Sedmega okvirnega programa. Po ocenah upravni odhodki ne bodo presegli 20 milijonov EUR.

2. Vsa sredstva Skupnega podjetja GCV in njegovih dejavnosti se namenijo za cilje in glavne naloge, kot je določeno v členu I.2 .

3. Izredni finančni prispevek v gotovini, sredstvih in prihodkih se sprejme po predhodni odobritvi upravnega odbora.

4. S postopkom ocene in izbire se zagotovi, da dodelitev javnih sredstev Skupnega podjetja GCV poteka po načelih odličnosti in konkurenčnosti[33].

5. Obresti na prispevke, ki jih prejme Skupno podjetje GCV, se štejejo kot prihodek.

6. Obresti predplačila donacij, ki jih izplača Skupno podjetje GCV, se štejejo za prejemek projektnega konzorcija.

7. Zasebni sektor, zlasti člani industrijske skupine, k odhodkom iz poslovanja projekta prispevajo v naravi. Prispevki v naravi so najmanj enaki javnemu financiranju. Celotna raven prispevkov v naravi, izračunana na letni osnovi, se oceni enkrat letno. Prva ocena se izvede ob zaključku drugega proračunskega leta po začetku delovanja Skupnega podjetja GCV. Nato oceno vsako proračunsko leto izvede neodvisen organ. Rezultati ocene se Komisiji predložijo v štirih mesecih po zaključku proračunskega leta.

8. Skupno podjetje GCV ima v lasti vsa sredstva, ki jih ustvari ali ki jih dobi za izpolnjevanje svojih ciljev iz člena I.2 .

Člen I.9 Sodelovanje pri projektih

1. Pri projektih lahko sodelujejo pravne osebe in mednarodne organizacije s sedežem v državi članici ali tretji državi, in sicer po tem, ko so izpolnjeni minimalni pogoji.

2. Minimalni pogoji, ki morajo biti izpolnjeni za projekte, financirane s strani Skupnega podjetja GCV, so naslednji:

(a) sodelovati morajo vsaj tri pravne osebe, vsaka mora imeti sedež v državi članici ali pridruženi državi, pri tem pa dve izmed njih ne smeta imeti sedeža v isti državi članici ali pridruženi državi;

(b) vse tri pravne osebe morajo biti neodvisne druga od druge, kot je določeno v členu 6 Uredbe (ES) št. 1906/2006 Evropskega parlamenta in Sveta o določitvi pravil za udeležbo podjetij, raziskovalnih središč in univerz pri ukrepih v okviru Sedmega okvirnega programa in razširjanju rezultatov raziskav (2007–2013)[34];

(c) vsaj ena pravna oseba mora biti članica industrijske skupine ali raziskovalne skupine.

3. Pravne osebe, ki želijo sodelovati pri projektu, oblikujejo konzorcij in imenujejo enega izmed članov za koordinatorja konzorcija. Običajno je koordinator član industrijske skupine ali član raziskovalne skupine, če je taka raziskovalna skupina ustanovljena. Izjeme potrdi upravni odbor.

4. Minimalni pogoj za pogodbe o storitvah in dobavi, podporne ukrepe, študije in dejavnosti usposabljanja, ki jih financira Skupno podjetje GCV, je udeležba ene pravne osebe.

Člen I.10 Upravičenost do financiranja

1. Prispevek Skupnosti za Skupno podjetje GCV se uporabi za financiranje dejavnosti RTR&P po konkurenčnih razpisih za zbiranje predlogov.

2. V izjemnih primerih lahko Skupno podjetje GCV objavi javne razpise, če je to nujno za učinkovito zasledovanje ciljev raziskav.

3. Do takega financiranja so upravičene zasebne pravne osebe, ki izpolnjujejo vse naslednje pogoje:

(a) imajo sedež v državi članici ali pa imajo registrirani sedež, glavno upravo ali glavni kraj poslovanja v državi, ki je pogodbenica Sporazuma o Evropskem gospodarskem prostoru ali ki je pridružena država ali država kandidatka;

(b) izvajajo zadevne dejavnosti na področju RTR&P, industrializacije ali uporabe za gorivne celice in/ali vodik in/ali imajo konkretne načrte, da jih bodo izvajale v bližnji prihodnosti v Evropski uniji ali v Evropskem gospodarskem prostoru.

4. Do financiranja so upravičeni tudi:

(a) neprofitni javni organi s sedežem v državi članici, pridruženi državi, državi kandidatki ali v EGP, vključno z srednješolskimi in visokošolskimi izobraževalnimi ustanovami;

(b) mednarodne organizacije, ki so po mednarodnem javnem pravu pravne osebe, ter specializirane agencije, ki jih ustanovijo te medvladne organizacije;

(c) pravne osebe iz tretjih držav, pod pogojem, da upravni odbor njihovo udeležbo šteje za posebej koristno za projekt.

Člen I.11 Finančne določbe

1. Finančne določbe Skupnega podjetja GCV temeljijo na načelih Uredbe št. 1605/2002. Določbe lahko od Uredbe št. 1605/2002 odstopajo, kjer je to potrebno zaradi posebnih operativnih potreb Skupnega podjetja GCV, s tem pa se mora predhodno strinjati Komisija.

2. Skupno podjetje GCV ima svojo službo za revizijo.

Člen I.12 Finančne obveznosti

1. Finančne obveznosti Skupnega podjetja GCV ne presegajo zneska finančnih sredstev, ki jih ima ta na voljo.

2. V obdobju od 2014 do 2017 se nadaljujejo le projekti, za katere je bil sporazum o dodelitvi sredstev podpisan najpozneje 31. decembra 2013, razen če se financiranje zagotovi po letu 2013 (ko se 7OP zaključi).

Člen I.13 Proračunsko leto

Proračunsko leto ustreza koledarskemu letu.

Člen I.14 Finančno poročanje in razrešnica

1. Izvršni direktor upravnemu odboru vsako leto predloži predhodni predlog proračuna, v katerem je vključena napoved letnih izdatkov za prihodnji dve leti. V okviru te napovedi se ocene prihodkov in odhodkov za prvo od teh dveh proračunskih let pripravijo tako podrobno, kot je potrebno za notranji proračunski postopek vsake ustanovne članice in članice glede na njene finančne prispevke k Skupnemu podjetju GCV. Izvršni direktor zagotovi upravnemu odboru vse za to potrebne dodatne informacije.

2. Upravni odbor izvršnemu direktorju takoj sporoči svoje pripombe k predhodnemu predlogu proračuna, zlasti v zvezi z ocenami prihodkov in izdatkov za naslednje leto.

3. Ob upoštevanju pripomb upravnega odbora izvršni direktor pripravi predlog proračuna za prihodnje leto. Izvršni direktor vsako leto do 1. septembra predloži letni proračun upravnemu odboru v odobritev.

4. V dveh mesecih po zaključku vsakega proračunskega leta izvršni direktor predloži letni zaključni račun in bilanco stanja za predhodno leto upravnemu odboru v odobritev.

5. V dveh mesecih po koncu vsakega proračunskega leta se Komisiji in Računskemu sodišču Evropskih skupnosti („Računsko sodišče“) predloži začasni zaključni račun Skupnega podjetja. Računsko sodišče do 15. junija po koncu vsakega proračunskega leta poda svoje pripombe na začasni zaključni račun Skupnega podjetja. Letni zaključni račun za proračunsko leto se naslednje leto predloži računovodji Komisije v skladu z roki, ki jih določa okvirna finančna uredba, tako da ga lahko računovodja Komisije združi z letnim zaključnim računom ES. Letni zaključni račun Skupnega podjetja mora biti pripravljen in revidiran v skladu z računovodskimi pravili ES, kot jih je sprejel računovodja Komisije.

6. Razrešnico za izvrševanje proračuna da Evropski parlament na priporočilo Sveta, in sicer v skladu s postopkom, določenim v finančni uredbi Skupnega podjetja GCV.

Člen I.15 Letno načrtovanje in poročanje

1. Večletni načrt za raziskovalne dejavnosti opisuje tekoči program dejavnosti RTR&P Skupnega podjetja GCV. Načrt za letne raziskovalne dejavnosti vključuje podroben načrt dejavnosti RTR&P in ustrezne ocene izdatkov za prihajajoče leto.

2. V letnem poročilu o dejavnostih so opisane dejavnosti RTR&P in druge dejavnosti, izvedene v predhodnem letu, ter ustrezni izdatki.

Člen I.16 Osebje

1. Število osebja se določi v načrtu delovnih mest, ki se določi v letnem proračunu.

2. Zaposleni Skupnega podjetja GCV so začasni in pogodbeni delavci in imajo pogodbo za določen čas, ki jo je mogoče enkrat podaljšati za največ sedem let.

3. Vse odhodke za osebje krije Skupno podjetje GCV.

Člen I.17 Odgovornost in zavarovanje

1. Skupno podjetje GCV je edino odgovorno za izpolnjevanje svojih obveznosti.

2. Finančna odgovornost ustanovnih članic in članice za dolgove Skupnega podjetja GCV je omejena na njihove prispevke k upravnim odhodkom.

3. Skupno podjetje GCV sklene in vzdržuje potrebna zavarovanja.

Člen I.18 Navzkrižje interesov

Skupno podjetje GCV in njegovi organi se pri izvajanju svojih dejavnosti izogibajo vsakršnemu navzkrižju interesov.

Posebno pozornost je treba posvetiti navzkrižju interesov, ki lahko nastane za predstavnike v upravnem odboru.

Člen I.19 Sporazum o dodelitvi sredstev in konzorcijski sporazum

1. Skupno podjetje GCV podpira dejavnosti RTR&P po konkurenčnih razpisih za zbiranje predlogov, neodvisni oceni in sklenitvi sporazuma o dodelitvi sredstev in konzorcijskega sporazuma za vsak projekt.

2. Skupno podjetje GCV opredeli postopke in mehanizme za izvajanje, nadzor in preverjanje sporazumov o dodelitvi sredstev.

3. Sporazum o dodelitvi sredstev:

- zagotovi ustrezno ureditev izvajanja dejavnosti RTR&P;

- zagotovi ustrezno finančno ureditev in pravila v zvezi s pravicami intelektualne lastnine na podlagi načel iz člena I.24 ;

- ureja odnos med projektnim konzorcijem in Skupnim podjetjem GCV.

4. Konzorcijski sporazum:

- se sklene med udeleženci projekta pred sklenitvijo sporazuma o dodelitvi sredstev;

- zagotovi ustrezno ureditev izvajanja sporazuma o dodelitvi sredstev;

- ureja odnos med udeleženci projekta, zlasti določbe o pravicah intelektualne lastnine.

Člen I.20 Pogodbe o storitvah in dobavi

Skupno podjetje GCV vzpostavi vse postopke in mehanizme za izvajanje, nadzor in pregledovanje sklenjenih pogodb o storitvah in dobavi, potrebnih za delovanje Skupnega podjetja GCV, v skladu z določbami finančne uredbe.

Člen I.21 Zaščita finančnih interesov

1. Skupno podjetje GCV pri prejemnikih javnih sredstev Skupnega podjetja GCV izvaja preglede na kraju samem in finančne revizije.

2. Komisija ali Evropsko računsko sodišče lahko po potrebi izvajata preverjanja na kraju samem med prejemniki javnih sredstev Skupnega podjetja GCV. V ta namen Skupno podjetje GCV zagotovi, da sporazumi o dodelitvi sredstev in pogodbe Komisiji in/ali Računskemu sodišču podeljujejo pravico, da izvajata ustrezna preverjanja in da v primeru nepravilnosti naložita odvračilne in sorazmerne kazni.

3. Evropski urad za boj proti goljufijam (OLAF), ustanovljen s Sklepom Komisije 1999/352/ES, ESPJ, Euratom, ima v zvezi s Skupnim podjetjem in njegovim osebjem enake pristojnosti kot v zvezi s službami Komisije. Skupno podjetje GCV takoj po ustanovitvi pristopi k medintitucionalnemu sporazumu z dne 25. maja 1999 med Evropskim parlamentom, Svetom in Komisijo v zvezi z notranjimi preiskavami OLAF-a. Upravni odbor odobri navedeni pristop in sprejme ukrepe, ki so potrebni, da se omogočijo notranje preiskave OLAF-a.

Člen I.22 Prenehanje delovanja

1. Skupno podjetje GCV preneha delovati ob koncu obdobja, določenega v členu I.1 , ali po odločitvi Sveta.

2. Postopek prenehanja delovanje se sproži samodejno, če ena izmed ustanovnih članic prekine svoje članstvo, razen če zahtevo za prekinitev članstva spremlja predlog za prenos članstva na pravno osebo, ki je sprejemljiva za drugo ustanovno članico.

3. Za vodenje postopkov v zvezi s prenehanjem delovanja Skupnega podjetja GCV upravni odbor imenuje enega ali več likvidacijskih upraviteljev, ki spoštujejo odločitve upravnega odbora.

4. Ko Skupno podjetje GCV preneha delovati, državi gostiteljici [Belgiji] vrne vso fizično podporo, ki jo je država gostiteljica dala na voljo v skladu s sporazumom o gostovanju.

5. Po vrnitvi fizične podpore, kot je določeno v odstavku 4 tega člena, se vsa nadaljnja sredstva uporabijo za kritje obveznosti Skupnega podjetja GCV in stroškov, povezanih z njegovim prenehanjem delovanja. Vsi presežki ali primanjkljaji se porazdelijo med ustanovni članici, oziroma jih ti plačata sorazmerno s svojimi dejanskimi prispevki k Skupnemu podjetju GCV.

6. Preostala sredstva, dolgovi ali obveznosti se porazdelijo med ustanovni članici, in sicer sorazmerno z njunima dejanskima prispevkoma k Skupnemu podjetju GCV.

7. Vzpostavi se ad hoc postopek za zagotovitev primernega upravljanja kakršnega koli sporazuma o dodelitvi sredstev iz člena I.19 ter pogodbe o storitvah in dobavi iz člena I.20 za obdobje, daljše od obdobja trajanja Skupnega podjetja GCV.

Člen I.23 Spremembe statuta

1. Vsaka ustanovna članica ali članica Skupnega podjetja GCV lahko upravnemu odboru predlaga spremembe tega statuta.

2. Predloge za spremembe statuta odobri upravni odbor v skladu z določbami člena I. 5 in jih predloži Komisiji v odločanje.

3. Ne glede na odstavek 2 se vse predlagane spremembe člena I.1 , člena I.8 ali člena I.21 štejejo za bistven vidik in so zato predmet revizije Uredbe Sveta o ustanovitvi Skupnega podjetja GCV.

Člen I.24 Politika intelektualne lastnine

1. Skupno podjetje GCV sprejme splošna pravila, ki urejajo politiko intelektualne lastnine, ta pa se nato vključijo v sporazume o dodelitvi sredstev in konzorcijske sporazume.

2. Brez poseganja v pravila o konkurenci[35] je cilj politike intelektualne lastnine Skupnega podjetja GCV ustvariti novo znanje, spodbujati njegovo izkoriščanje, uporabo in razširjanje za hiter razvoj v smeri komercialnih rezultatov, doseči pravično dodelitev pravic, nagrajevati inovacije in doseči široko udeležbo zasebnih in javnih organov pri projektih.

3. Pravice intelektualne lastnine odsevajo naslednja načela:

- Vsak udeleženec projekta ostane lastnik obstoječega znanja, ki ga vnese v projekt, in ostane lastnik novega znanja, ki ga ustvari v projektu, razen če se drugače medsebojno dogovorijo udeleženci projekta. Pogoji pravic dostopa in licenc v zvezi z obstoječim in novim znanjem se določijo v sporazumu o dodelitvi sredstev in konzorcijskem sporazumu za zadevni projekt.

- Udeleženci projekta se obvežejo, da bodo razširjali in omogočili uporabo novega znanja pod pogoji, določenimi v sporazumu o dodelitvi sredstev in konzorcijskem sporazumu, ob upoštevanju zaščite pravic intelektualne lastnine, obveznosti v zvezi z zaupnostjo in zlasti posebne narave Skupnega podjetja GCV kot javno-zasebnega partnerstva, čigar udeleženci iz zasebnega sektorja so zagotovili velik del finančnih sredstev in imajo legitimen interes za zaščito svojih komercialnih interesov.

Člen I.25 Pravo, ki se uporablja

Za zadeve, ki niso vključene v ta statut ali v pravo Skupnosti, se uporablja belgijsko pravo.

ZAKONODAJNI FINANČNI IZKAZ

1. NASLOV PREDLOGA:

Predlog za Uredbo Sveta o ustanovitvi Skupnega podjetja za gorivne celice in vodik (GCV).

2. OKVIR ABM/ABB

Zadevno(-a) področje(-a) in povezana(-e) dejavnost(-i):

Raziskave in tehnološki razvoj: Sedmi okvirni program, posebni program „Sodelovanje“: teme energija, nanoznanosti, nanotehnologije, materiali in nove proizvodne tehnologije, promet (vključno z aeronavtiko) in okolje (vključno s podnebnimi spremembami) v GD RTD ter temi energija in prevoz v GD TREN.

3. PRORAČUNSKE VRSTICE:

3.1 . Proračunske vrstice (vrstice za poslovanje in z njimi povezane vrstice za tehnično in upravno pomoč (nekdanje vrstice BA) z navedbo imena postavke:

08.01 04 20 Skupno podjetje – upravni odhodki[36]

08.05 01 10 Energija – RTD – odhodki iz poslovanja (181,9 mio EUR)

08.04 01 10 Materiali in nove proizvodne tehnologije – RTD – odhodki iz poslovanja (47,9 mio EUR)

08.07 01 30 Promet – RTD – odhodki iz poslovanja (67,0 mio EUR)

08.06 01 10 Okolje – RTD – odhodki iz poslovanja (19,1 mio EUR)

06.06 01 10 Energija – TREN – odhodki iz poslovanja (119,7 mio EUR)

06.06 02 10 Promet – TREN – odhodki iz poslovanja (14,4 mio EUR)

Vsi upravni odhodki bodo razdeljeni na proračunske vrstice sorazmerno na celotni prispevek.

Tema | Ocenjeni upravni odhodki v mio EUR |

Energija – RTD | 8,1 |

Materiali in nove proizvodne tehnologije – RTD | 2,1 |

Promet – RTD | 3,0 |

Okolje – RTD | 0,9 |

Energija – TREN | 5,3 |

Promet – TREN | 0,6 |

3.2 . Trajanje ukrepa in finančnega vpliva:

Skupno podjetje za gorivne celice in vodik se bo predvidoma ustanovilo z uredbo Sveta v začetku leta 2008 za obdobje do 31. decembra 2017. Njegov finančni vpliv na proračun EU bo prenehal po letu 2013.

3.3 . Značilnosti proračuna:

Proračunska vrstica | Vrsta odhodkov | Novo | Prispevek Efte | Prispevki držav prosilk | Razdelek v finančni perspektivi |

08.05 01 10 | neobvezni | dif. | DA | DA | DA | št. 1A |

08.01 04 20 | neobvezni | nedif. | DA | DA | DA | št. 1A |

08.04 01 10 | neobvezni | dif. | DA | DA | DA | št. 1A |

08.07 01 30 | neobvezni | dif. | DA | DA | DA | št. 1A |

08.06 01 10 | neobvezni | dif. | DA | DA | DA | št. 1A |

06.06 01 10 | neobvezni | dif. | DA | DA | DA | št. 1A |

06.06 02 10 | neobvezni | dif. | DA | DA | DA | št. 1A |

4. POVZETEK SREDSTEV

4.1 . Finančna sredstva

4.1.1. Povzetek odobritev za prevzem obveznosti (OPO) in odobritev plačil (OP)

v mio EUR (na tri decimalna mesta natančno)

Vrsta odhodkov | Oddelek | 2008 | 2009 | 2010 | 2011 | 2012 | 2013 | Skupaj |

Odhodki iz poslovanja[37]

Odobritve za prevzem obveznosti[38] (OPO) | 8.1 | a | 28,100 | 70,300 | 90,100 | 106,800 | 73,800 | 80,900 | 450,000 |

Odobritve plačil (OP) | b | 28,100 | 70,300 | 90,100 | 106,800 | 73,800 | 80,900 | 450,000 |

Upravni odhodki, ki jih referenčni znesek krije

Tehnična in upravna pomoč (NS) Stroški osebja + 50 % | 8.2.4 | c | 1,900 | 2,700 | 3,400 | 4,190 | 3,705 | 4,105 | 20,000 |

REFERENČNI ZNESEK SKUPAJ

Odobritve za prevzem obveznosti | a+c | 30,000 | 73,000 | 93,500 | 110,990 | 77,505 | 85,005 | 470,000 |

Odobritve plačil | b+c | 30,000 | 73,000 | 93,500 | 110,990 | 77,505 | 85,005 | 470,000 |

Upravni odhodki, ki jih referenčni znesek ne krije

Človeški viri in z njimi povezani odhodki (NS) | 8.2.5 | d | 0,117 | 0,234 | 0,234 | 0,234 | 0,234 | 0,234 | 1,287 |

Upravni stroški, ki jih referenčni znesek ne krije, razen stroškov za človeške vire in z njimi povezanih stroškov (NS) | 8.2.6 | e | 0 | 0,200 | 0,200 | 0 | 0,200 | 0,200 | 0,800 |

Predvideni stroški financiranja ukrepa skupaj

OPO, vključno s stroški za človeške vire, SKUPAJ | a+c+d+e | 30,117 | 73,434 | 93,934 | 111,224 | 77,939 | 85,439 | 472,087 |

OP, vključno s stroški za človeške vire, SKUPAJ | b+c+d+e | 30,117 | 73,434 | 93,934 | 111,224 | 77,939 | 85,439 | 472,087 |

Podrobnosti o sofinanciranju

Ustanovni članici Skupnega podjetja GCV sta:

- Evropska skupnost, ki jo predstavlja Komisija, in

- industrijska skupina (IS) evropske Skupne tehnološke pobude za gorivne celice in vodik, ustanovljena kot neprofitno združenje po belgijski zakonodaji.

IS upravne odhodke programske pisarne krije 50-odstotno (50 % Komisija, prispevki so v gotovini), prav tako pa mora kriti vsaj 50 % odhodkov iz poslovanja raziskovalnih dejavnosti Skupnega podjetja (prispevki v naravi).

Predvideno je, da upravni odhodki ne bodo presegli 4,5 % vseh stroškov.

v mio EUR (na tri decimalna mesta natančno)

Organ, ki sofinancira ukrep | 2008 | 2009 | 2010 | 2011 | 2012 | 2013 | Skupaj |

Industrijska skupina JTI za gorivne celice in vodik | f | 30,117 | 73,434 | 93,934 | 111,224 | 77,939 | 85,439 | 472,087 |

OPO, vključno s sofinanciranjem, SKUPAJ | a+c+d+e+f | 60,234 | 146,868 | 187,868 | 222,448 | 155,878 | 170,878 | 944,174 |

4.1.2. Skladnost s finančnim načrtovanjem

( Predlog je skladen s sedanjim finančnim načrtovanjem.

4.1.3. Finančni vpliv na prihodke

( Predlog nima finančnih posledic za prihodke.

4.2. EPDČ za človeške vire (vključno z uradniki, začasnim in zunanjim osebjem) – glej podrobnosti v točki 8.2.1

Letne potrebe | 2008 | 2009 | 2010 | 2011 | 2012 | 2013 |

Število potrebnih človeških virov SKUPAJ | 11 | 20 | 20 | 20 | 20 | 20 |

5. ZNAČILNOSTI IN CILJI

5.1. Potreba, ki jo je treba kratkoročno ali dolgoročno kriti

Potrebe so:

- ustanovitev Skupnega podjetja GCV kot nove strukture partnerstva med Komisijo in industrijo za financiranje raziskav;

- organizacija konkurenčnih razpisov za zbiranje predlogov, ocena in izbira projektov, pri katerih bo industrija sofinancirala izbrane sodelovalne raziskovalne projekte, izvedene v državi članici, državi kandidatki ali v državi, povezani s Sedmim okvirnim programom, skupaj s finančnimi sredstvi Skupnega podjetja GCV;

- spremljanje in nadaljevanje finančnih in znanstvenih vidikov projektov, ki so predmet sklenjenega sporazuma o dodelitvi sredstev s Skupnim podjetjem GCV;

- organizacija javnih razpisov, ki so potrebni za delovanje Skupnega podjetja GCV;

- vzpostavitev in izvajanje vseh postopkov Skupnega podjetja GCV, vključno s finančno revizijo;

- organizacija dejavnosti razširjanja Skupnega podjetja GCV;

- organizacija komunikacijskih dejavnosti Skupnega podjetja GCV;

- organizacija drugih dejavnosti, povezanih s Skupnim podjetjem GCV.

5.2. Dodana vrednost zaradi vključitve Skupnosti, skladnost predloga z drugimi finančnimi instrumenti in možne sinergije

To je pojasnjeno v oceni učinka, ki je priložena temu predlogu. Ocena učinka temelji na socio-ekonomski študiji, delovnem dokumentu Komisije in na prispevku industrijske skupine „Ključ do uspeha“. Oceno učinka je pregledal zbor, sestavljen iz štirih zunanjih neodvisnih visoko usposobljenih strokovnjakov.

5.3. Cilji in pričakovani rezultati predloga ter z njimi povezani kazalniki v okviru ABM

Splošni cilj je vzpostaviti okvir politike na ravni EU za spodbujanje integriranih raziskav, tehnološkega razvoja in prizadevanj v okviru predstavitvenih dejavnosti na področju tehnologij gorivnih celic in vodika v zadostni kritični masi, ki bo znatno prispevala k ciljem evropske javne energetske politike. Podrobni cilji in utemeljitve so navedeni v oceni učinka.

Nekateri posebni cilji so omogočiti tržni preboj tehnologij gorivnih celic in vodika, omogočiti komercialnim tržnim silam, da zagotovijo znatne javne koristi, doseči kritično maso raziskovalnih prizadevanj, ki bo industriji, javnim in zasebnim vlagateljem, oblikovalcem odločitev in drugim zainteresiranim stranem vlila zaupanje, da bodo začeli dolgoročne programe, spodbujati vzajemno delovanje med industrijo, univerzami in raziskovalnimi centri na področju temeljnih raziskav in spodbujati sodelovanje novih držav članic in držav kandidatk.

Vnaprej določen proračun kritične mase in šestletni časovni okvir vlagateljem iz zasebnega sektorja vliva zaupanje, industriji pa omogoča oblikovanje dolgoročnih načrtov in upravljanje njenih denarnih tokov.

Pričakovani rezultati so:

- znatno povečanje zasebnih vlaganj v raziskave v primerjavi z nespremenjenim stanjem;

- stalno posodabljanje strateškega raziskovalnega programa, ki zagotavlja, da se finančna sredstva optimalno uporabijo;

- krajši čas do uvedbe na trg za 2 do 5 let;

- široka udeležba MSP in pravnih oseb iz novih držav članic.

Vzpostavila se bo vrsta količinskih in kakovostnih pokazateljev uspešnosti, namenjenih spremljanju izvajanja JTI GCV. Ti pokazatelji uspešnosti bodo merili učinek JTI na konkurenčnost EU in na raziskovalno okolje za gorivne celice in vodik. Količinski pokazatelji bodo izmerjeni v velikem obsegu na primerjalen in sistematičen način, kakovostni pristop pa bo vključeval študije primerov in tehnične revizije. Pokazatelji se bodo primerjali s stanjem v letih pred začetkom JTI, kar bo pripomoglo k oceni učinkov dodatnosti v času trajanja JTI.

Napredek JTI bo stalno nadzorovan z vrsto objektivno preverljivih pokazateljev, ki vključujejo:

- spremljanje javnega (ES in drugi) in zasebnega financiranja;

- spremljanje dodatnosti;

- izbiro projektov in dodelitev finančnih sredstev;

- tehnično spremljanje z dobro opredeljenimi posebnimi mejniki programa;

- upoštevanje terminskega načrta;

- količinsko spremljanje prodora na trg v ciljnih sektorjih;

- raven udeležbe MSP in udeležbe iz novih držav članic;

- kazalnike trajnosti.

JTI bo predmet vmesne ocene, ki jo bodo izvedli neodvisni strokovnjaki v imenu Komisije. Ta ocena bo zajemala kakovost in učinkovitost Skupnega podjetja in njegov napredek pri doseganju ciljev, podala pa bo tudi priporočila za potrebne prilagoditve programa in po potrebi premislek o izhodni strategiji. Komisija bo rezultate ocene posredovala Svetu. Ob koncu leta 2017 bo Komisija izvedla končno oceno in rezultate predložila Evropskemu parlamentu in Svetu.

5.4. Metoda izvedbe (okvirno)

( Centralizirano upravljanje

( posredno s prenosom na:

( organe, ki so jih ustanovile Skupnosti, kakor je navedeno v členu 185 finančne uredbe

6. NADZOR IN VREDNOTENJE

6.1. Sistem nadzora

Skupno podjetje bo nadzorovano, kot je predvideno v njegovem statutu.

6.2. Vrednotenje

6.2.1. Predhodno vrednotenje:

Ta vprašanja so obravnavana v oceni učinka. Ocena učinka temelji na socio-ekonomski študiji, ki je dopolnjena z obširnim prispevkom dokumenta „Ključ do uspeha”, ki je delo industrije. Zagotavlja informacije, potrebne za predhodno vrednotenje za ustanovitev Skupnega podjetja GCV.

6.2.2. Ukrepi, sprejeti po vmesnem/naknadnem vrednotenju (na podlagi podobnih preteklih izkušenj)

Se ne uporablja.

6.2.3. Oblika in pogostost prihodnjega vrednotenja

Opisano v členu 19 predlagane uredbe.

7. UKREPI PROTI GOLJUFIJAM

Opisano v členu 21 predlagane uredbe.

8. PODROBNOSTI O SREDSTVIH

8.1 . Cilji predloga z vidika stroškov financiranja

odobritve za prevzem obveznosti v milijonih EUR (na tri decimalna mesta natančno)

Energija, RTD | 1,900 | 1,100 | 1,800 | 1,900 | 0,400 | 1,000 | 8,100 |

Materiali in nove proizvodne tehnologij, RTD | 0,000 | 0,400 | 0,400 | 0,400 | 0,400 | 0,500 | 2,100 |

Promet, RTD | 0,000 | 0,200 | 0,200 | 0,600 | 1,000 | 1,000 | 3,000 |

Okolje, RTD | 0,000 | 0,100 | 0,100 | 0,200 | 0,200 | 0,300 | 0,900 |

Energija, TREN | 0,000 | 0,780 | 0,780 | 0,970 | 1,585 | 1,185 | 5,300 |

Promet, TREN | 0,000 | 0,120 | 0,120 | 0,120 | 0,120 | 0,120 | 0,600 |

SKUPAJ v mio EUR | 1,900 | 2,700 | 3,400 | 4,190 | 3,705 | 4,105 | 20,000 |

8.2 . Upravni odhodki

8.2.1. Človeški viri – število in vrsta delovnih mest

Vrsta delovnega mesta | Osebje, potrebno za upravljanje ukrepa – obstoječi in/ali dodatni človeški viri (število delovnih mest/EPDČ) |

8.2.2. Opis nalog, ki izhajajo iz ukrepa

Naloge Skupnega podjetja GCV so opisane v členu I.2 statuta. Posebne naloge izvršnega direktorja in programske pisarne so opisane v členu I.6 statuta.

8.2.3 . Človeški viri – viri delovnih mest (obvezno)

( Komisiji ni treba zagotoviti novih delovnih mest.

8.2.4 . Drugi upravni odhodki, ki jih referenčni znesek krije

(XX 01 04/05 – Odhodki za upravno poslovodenje)

v mio EUR (na tri decimalna mesta natančno)

Proračunska vrstica (številka in ime postavke) | 2008 | 2009 | 2010 | 2011 | 2012 | 2013 | SKUPAJ |

Tehnična in upravna pomoč SKUPAJ | 1,900 | 2,700 | 3,400 | 4,190 | 3,705 | 4,105 | 20,000 |

Izračun – (za trajanje Skupnega podjetja GCV) |

Okvirni stroški iz zgodnje preglednice zadevajo prispevek Skupnosti za upravne odhodke Skupnega podjetja GCV. Ta prispevek predstavlja 50 % vseh upravnih odhodkov. |

Osebje: povprečni stroški 117 000 EUR na EPDČ na leto za AD/AST in 63 000 EUR na EPDČ na leto za zunanje osebje. Drugi upravni odhodki vključujejo: ocene zunanjih strokovnjakov, spremljanje projektov, komunikacijske dejavnosti, organizacijo sestankov, potne stroške in dnevnice, razvoj IT, revizijo projektov itd. Ti odhodki bodo znašali predvidoma okrog 50 % stroškov za človeške vire. |

8.2.5 . Stroški financiranja človeških virov in z njimi povezani stroški, ki jih referenčni znesek ne krije

v mio EUR (na tri decimalna mesta natančno)

Vrsta človeških virov | 2008 | 2009 | 2010 | 2011 | 2012 | 2013 |

Uradniki in začasno osebje | 0,117 | 0,234 | 0,234 | 0,234 | 0,234 | 0,234 |

Osebje, financirano iz člena XX 01 02 (pomožno osebje, napoteni nacionalni izvedenci, pogodbeno osebje itd.) (navesti proračunsko vrstico) |

Stroški za človeške vire in z njimi povezani stroški (ki jih referenčni znesek NE krije) SKUPAJ | 0,117 | 0,234 | 0,234 | 0,234 | 0,234 | 0,234 |

Izračun – Uradniki in začasni uslužbenci

Človeški viri iz razdelka 8.2.1 so izračunani kot 117 000 EUR na EPDČ za AD/AST in 63 000 EUR na EPDČ na leto za zunanje osebje.

Izračun – Osebje, financirano iz člena XX 01 02

Po potrebi s sklicem na točko 8.2.1

Pričakuje se, da bodo podrobna kadrovska struktura SP in dolgoročni/kratkoročni proračuni pripravljeni v usklajevalnem in podpornem ukrepu med 2007–2008. Vendar pa bosta ustanovitev Skupnega podjetja GCV in uvajanje zahtevala pomoč Komisije. Po pričakovanjih bo po ustanovitvi SP za usklajevanje interesov Komisije in raziskovalnih tem ter usklajevanje s 7OP itd. potreben ekvivalent 1 delovnega mesta EPDČ in 1 delovnega mesta AST.

Poslovanje Skupnega podjetja GCV bo revidirala notranja služba Komisije za revizijo v skladu s členom 185 finančne uredbe Skupnosti. Vendar v tem zakonodajnem finančnem izkazu za to ni mogoče predvideti posebne postavke.

2008 | 2009 | 2010 | 2011 | 2012 | 2013 |

Misije | 0 | 0 | 0 | 0 | 0 | 0 |

Sestanki in konference | 0 | 0 | 0 | 0 | 0 | 0 |

Odbori[42] | 0 | 0 | 0 | 0 | 0 | 0 |

Študije in konzultacije | 0 | 0,200 | 0,200 | 0 | 0,200 | 0,200 |

Informacijski sistemi | 0 | 0 | 0 | 0 | 0 | 0 |

2 Drugi odhodki za poslovodenje skupaj | 0 | 0,200 | 0,200 | 0 | 0,200 | 0,200 |

3 Drugi odhodki upravne narave |

Upravni odhodki, razen stroškov za človeške vire in z njimi povezanih stroškov (ki jih referenčni znesek NE krije), SKUPAJ | 0 | 0,200 | 0,200 | 0 | 0,200 | 0,200 |

Izračun – Drugi upravni odhodki, ki jih referenčni znesek ne krije

Konzultacije/ocene/pregledi

Komisija bo naročila dve oceni Skupnega podjetja GCV, ki ju bodo opravili neodvisni strokovnjaki, in izvedla dva pregleda.

Znesek za zadevno leto, določen v proračunu:

[…]

5. OPOMBE

[…]

[1] UL L 412, 30.12.2006, str.1.

[2] UL L 400, 30.12.2006, str. 86.

[3] Stern review on the economics of climate change , HM Treasury, 2006; http://www.hm-treasury.gov.uk/independent_reviews/stern_review_economics_climate_change/sternreview_index.cfm

[4] Prispevek Delovne skupine III k Medvladnem forumu za spremembo podnebja. Četrto ocenjevalno poročilo. Climate Change 2007: Mitigation of Climate Change. Odobreno na 9. zasedanju Delovne skupine III IPCC, Bangkok, Tajska, 30. april–4. maj 2007.

[5] Projekt ExternE – Externalities of Energy GD RTD JOULE; glej: http://www.externe.info/

[6] Projekt „HyLights“, GD TREN – glej: http://www.hylights.org/

[7] Hydrogen Posture Plan – An integrated research development and demonstration plan ; Ministrstvo ZDA za energijo in Ministrstvo ZDA za promet; december 2006 (posodobljen načrt 2004); glej:http://www.hydrogen.energy.gov/pdfs/hydrogen_posture_plan_dec06.pdf

[8] FCCJ – Japonska konferenca o komercializaciji gorivnih celic; glej: http://fccj.jp/index_e.html

[9] „ Energija za spreminjajoči se svet – Energetska politika za Evropo “; COM(2007) 1; 10. januar 2007.

[10] K Evropskemu strateškemu načrtu za energetsko tehnologijo ; COM(2006) 847; 10. januar 2007.

[11] Pisna izjava na podlagi pravila 116 Poslovnika o vzpostavitvi ekološkega vodikovega gospodarstva in tretji industrijski revoluciji v Evropi s partnerstvom zainteresiranih regij in mest, malih in srednjih podjetij in organizacij civilne dr užbe, Evropski parlament 0016/2007, maj 2007.

[12] COM(2005) 24.

[13] Evropska tehnološka platforma za vodik in gorivne celice – Strateški raziskovalni program, Izvedbeni načrt za razvojno strategijo ; glej: https://www.hfpeurope.org/hfp/keydocs;

[14] Mikro, mala in srednje velika podjetja ali MSP Evropska komisija opredeljuje kot podjetja, ki imajo manj kot 250 zaposlenih ter letni promet, ki ne presega 50 milijonov EUR in/ali letno bilančno vsoto, ki ne presega 43 milijonov EUR.

[15] Smernice za oceno učinka, SEC(2005) 791, Evropska komisija, 2005.

[16] UL C […],[…], str. […].

[17] UL C […],[…], str. […].

[18] UL C […],[…], str. […].

[19] UL L 412, 30.12.2006, str.1.

[20] UL L 400, 30.12.2006, str. 86.

[21] COM(2003) 226.

[22] COM(2003) 690.

[23] UL L 248, 16.9.2002, str. 1. Uredba, kakor je bila nazadnje spremenjena z Uredbo (ES, Euratom)) št. 1995/2006 z dne 13. decembra 2006 (UL L 390, 30.12.2006, str. 1).

[24] UL L 134, 30.4.2004, str. 1. Direktiva, kakor je bila nazadnje spremenjena z Direktivo 2006/97/ES (UL L 363, 20.12.2006, str. 107).

[25] UL L 134, 30.4.2004, str. 114. Direktiva, kakor je bila nazadnje spremenjena z Direktivo 2006/97/ES (UL L 363, 20.12.2006, str. 107).

[26] UL L 312, 23.12.1995, str. 1.

[27] UL L 295, 15.11.1996, str. 2.

[28] UL L 136, 31.5.1999, str. 1.

[29] Skupina na visoki ravni držav članic vključuje pridružene države.

[30] UL L 391, 30.12.2006, str. 1.

[31] UL L 136, 31.5.1999, str. 15.

[32] Skupina na visoki ravni držav članic vključuje pridružene države.

[33] Zlasti morata biti ocena in izbira projektov skladna z merili iz Okvira Skupnosti za državno pomoč za raziskave in razvoj ter inovacije (UL C 323, 30.12.2006, str.1) in iz Smernic o uporabi člena 81 Pogodbe ES za sporazume o horizontalnem sodelovanju, (Uradni list C 3, 6.1.2001, str. 2).

[34] UL L 391, 30.12.2006, str. 1.

[35] Okvira Skupnosti za državno pomoč za raziskave in razvoj ter inovacije (UL C 323, 30.12.206, str.1.).

[36] Ta znesek se ne upošteva v okviru upravnih odhodkov Sedmega okvirnega programa (6 %).

[37] Odhodki, ki ne spadajo v poglavje xx 01 zadevnega naslova xx.

[38] Pričakuje se, da so odobritve za prevzem obveznosti in odobritve plačil z vidika Komisije v istem letu enake, saj se plačila na operativni ravni/ravni projektov izvedejo iz proračuna Skupnega podjetja.

[39] Kakor je opisano v oddelku 5.3.

[40] Teh stroškov referenčni znesek NE krije.

[41] Upravni odhodki po letu 2013 so zgolj ocene.

[42] Opredeliti vrsto odbora in skupino, v katero spada.